Galdakaoraino doan Metroaren 5. linearen azterlana onartu du Eusko Jaurlaritzak | Geuria\nGaldakaoraino doan Metroaren 5. linearen azterlana onartu du Eusko Jaurlaritzak\nAperribain igogailua jartzeko ideia argitaratzen du Eusko Jaurlaritzaren azterlanak. Ospitalerainoko ikerlana 2016rako aurreikusita dago.\n“Bilboko Metropoliko Trenbidearen 5. linearen azterlan informatiboa. Ariz-Galdakao Erdiguneko zatia” onartu berri du Eusko Jaurlaritzak. Bertan, Bilboko Metropoliko Trenbidea Basauritik Galdakaora zabaltzen deneko gaia jasotzen da. Era berean, Aperribain igogailua jartzearen kontua dakar ikerlanak, Udalak horren aldeko argudioak behin aurkeztuta, baita besteak beste, N-634 gaineko pasabide berria eta oinezkoen ibilbideak Basaurin birjartzea ere.\nIbon Uribe Galdakaoko alkatearen esanetan, “Eusko Jaurlaritzak beste urrats garrantzitsu hau eman du azpiegitura hau gehiago zabaltzeko. Galdakaoren etorkizunerako oinarrizkoa da pauso hau, biztanleon aldetik beti aldarrikatu duguna“.\n5. LINEA – ARIZ-GALDAKAO\nAriz-Galdakao erdiguneko 5. linearen zatiaren ibilbideak 4.458 metroko luzera dauka, Arizko kotxetegien sarbideko Etxebarri-Ariz linearen jarraipen gisa hasiz (goiko maila), horrek biaduktoan eta aire zabalean legokeen sekzio-zatia izanik. Hortik aurrera linea lurpera doa ibilbide osoan, tunel faltsuko sekzioak (1.020 m) eta tune-mehategia (3.078 m). Zati honetan ondoko geralekuak daude: Sarratuko intermodala, Aperribai, Bengoetxe eta Galdakao.\nBIGARREN FASEAN, OSPITALERAINOKO AZTERKETA\nBigarren fasearen azterlan informatiboaren onespena, hau da, Galdakaoko ospitalerainokoa, 2016rako aurreikusita dago. Ondoren, eraikuntza proiektua eta babes- eta zuzenketa-neurriak aztertuko dira, obrak exekutatzean hartzeko eta zerbitzua ustiatu ahal izateko.\nSailkatuta: 5. Linea, Eusko Jaurlaritza, Galdakao, Metro, Trenbidea\nMaxameko zuzendaritzak eta Eusko Jaurlaritzak bitartekaritza-bilera izango dute otsailaren 28an\nSan Migelgo bidegorriaren eustarria eraberritzeko obrak ekainean hasiko dira\nEguneko sarrerak besterik ez dira geratzen MAZ Basauri jaialdirako


Gozatu taberna, eskuilatu gabeko haritzaz | Landa Ebanistería\nLekua: Gozatu taberna. Plaza Barria. Bilbo\nErabilitako materialak: Laka eta tratatu gabeko haritz zura\nBilboko Plaza Barriko Gozatu taberna berritzeko proiektuaren xehetasuna (haritzaz)\nKatea osatzen duten hiru lokaletako bat da hau; denek dute haritza eta laka konbinatzen dituen estetika berdina. Dagaren akabera mateko eta gogortasun handiko laka erabilita lortu zen; mahaietan zein barran ere material bera erabili zen.\nMahaietan haritzezko xafla naturala erabili zen, baita lokalaren perimetro osoko paneletan zein fatxadan ere. Eskuilatu gabeko xaflak dira, zerratokitik etorri bezalaxe eta hormetan nahiz ateetan finkatu ziren. Taulen arteko junturek ahokadura landugabea dute; ausaz kokatu direla pentsa daitekeen arren, lan nekeza da.\nEstetika zehatz bat bilatzen zen horren bidez. Prozesuan horma atalen bat ere askatu behar izan zen nahi zen akabera lortu arte.\nBerme-horman lortutako den estetika da lokal-kate honen ezaugarri bereizgarrietako bat. Elkarren gainean pilatutako taulen bidez egin zen, zur pilaren itxura izan dezan, baina pieza hutsa da, kanpoaldetik kontrakoa dirudien arren.\nBarraren barruko aldea horma ataletan egin zen, zura argitzen duen barne-argiztapena duten taula erdi-irekiekin.


Ikastaroan lehentasuna izango dute Justiziako Administrazioko Kudeaketa eta Izapideketa Judizialeko kidegoetako lan-poltsan daudenek; zehazki, justizia administrazioan zigor arloan, azken bi urteetan 6 hilabeteko lan esperientziarik ez dutenek eta zibil zutabean X ez dutenek.\nAutomatrikulatzeko epea argitaratzen denetik abenduaren 18an itxiko da, 08:00etan.\nAbenduaren 18an, posta elektroniko bat bidaliko zaie ikastarorako onartu direnei. Erabiltzailea, pasahitza eta ikastaroan nola sartu adieraziko zaie posta horretan.\nIkastaroa abenduaren 18an hasiko da, 16:00etan, eta urtarrilaren 17an amaituko da, 08:00etan. Epe horretan ikasleak online sar daitezke ikastarora.\nIkastaroa amaitu eta hurrengo astean (urtarrilaren 20tik 24ra), aurrez-aurreko azterketak egingo dira Bilbo, Donostia eta Gasteizko Justizia jauregietan.\nWebmaster de JustiziaEus2019/11/08


Miguel Gallastegi pilotariaren mendeurrena ospatuko dute Aieten | Aiete – Lantxabe – Katxola – Ayete\nMiguel Gallastegi pilotariaren mendeurrena ospatuko dute Aieten\nAiete auzoarekin lotura estua du Miguel Gallastegi pilotari ohiak (Eibar, 1918). Miramongo frontoian bere omenezko plaka bat jarri zuten 2014an. Aspaldian ezagutu zuen txoko hau Miguel Gallastegik; ongi gogoan du 1943ko abuztuaren 13a zela. Dagoeneko eraitsia dagoen Ramonene baserrian eman zioten ostatu. Donostian jokatu zuen pilotariak eta bertan igaro ere eguna. Ordutik asko aldatu da Aieteko inguru hau; “garai batean basoa eta lau baserri besterik ez ziren hemen. 1943an ezagutu nuen txoko hau, eta osasunak uzten didan bitartean etortzen jarraituko dut”.\nJoan den otsailaren 25ean 100 urte bete zituen eta bere mendeurrena ospatzeko festa berezia egingo dute Aieten larunbatean, martxoaren 17an. Sagardoaren kulturari lotutako jarduerak egingo dituzte Katxola baserrian eta Gallastegik egingo du txotx, 18:30ean.\nManex Mujika bertsolariak bertso batzuk eskainiko dizkio eta denek dastatuko dute sagardoa. Trikitixarekin girotuko dute festa, eta bola, toka eta sokatira txapelketa egingo dute.\nAurretik, 16:30ean, Gallastegi omenduko dute jubenilen pilota partidan. Miramonen ariko dira Oier Olarra eta Iñaki Atxa eta Peru Salaberria eta Mario de la Torre jubenil federatuak.\nEsta entrada fue publicada en katxola, bosque miramon el 13 marzo 2018 por Lantxabe.\n← Homenaje a Miguel Gallastegi en el caserío Katxola (Sábado 17) Un error técnico retrasa la licitación del bidegorri de Aiete →


Edozein herritako jaietan | Kultura | Berria\nAzken uda dantza (IV)\nRock progresiboz osatutako disko batean anomalia bat izan zen 'Lau teilatu' molde akustikoko balada. Denborarekin, euskal musikaren ereserki bihurtu da Itoizen kantu ezaguna.\nItoiz taldeko zenbait kide eta lagun batzuk, Ondarroako portuan. EUSKALDUNON EGUNKARIA Tamaina handiagoan ikusi\nEta Itoiz taldeak bere lehenengo diskoan sartu izan ez balu Lau teilatu kantua? Orain, Itoiz diskoa argitaratu eta 43 urtera, galdera inozoa eman dezake, baina orduan, 1978an, taldekide guztiak ez ziren balada akustiko soil hura rock progresiboa eta garapen korapilatsuak nagusi ziren bilduman sartzearen aldekoak. Horren adibide dira Estanis Osinalde taldeko garai hartako bateria jotzailearen hitzak: «[Jose] Garatek eta Juan Carlosek [Perez] soinu akustikoa asko maite zutelako sartu zen. Nik askoz gustukoagoak nituen beste kantu batzuk». Lau teilatu-k, baina, diskorako urratsa egin zuen, eta kostatu zitzaion, baina, diskoa argitaratu eta bi urtera, euskal musikaren klasiko bilakatua zegoen: gaur egun ere gordetzen du kategorizazio hori.\nJon Eskisabelek idatzitako Itoiz. Hari xingle bat liburuan (Paper Hotsak, 2005) kontatzen dutenez, Lau teilatu-ri dagokionez, ohi zuen bezala, musika egin zuen lehendabizi Perezek. Entseguetara eraman aurretik, Foisisi erakusten zizkion gitarrarekin ateratako ideiak, eta, Lau teilatu-renak erakutsi zizkionean, baxu joleak ikusi zuen akorde haiek «zeozer berezia» zutela. «'Entzun zer atera dudan!', esan zidan. Entzun nuenean, ni ere harrituta geratu nintzen».\nEskisabalen liburuan Perezek aitortzen duenez, ez du gogoratzen musika sortu zuenerako hitzak idatziak zituen edo ondoren egin zituen. Baina bai, ordea, Mutrikuko jaietan ezagututako neska bergarar batekin izandako maitasun harremanaz ziharduela. «Kanta honen hitzak hiperrealistak dira. Kontatzen duen istorioa da gertatzen dena. 18 urteko mutil gazte baten maitasunezko istorio bat da», kontatu zuen Perezek berak 2008an egindako dokumental batean, eta, hori baino urte mordoxka bat lehenago, ETBko Katu kale saioan Itoizi buruz egindako monografiko batean, kantariak zioen Lau teilatu-k bazuela osagai inportante bat herri kantu bilakatzeko. «Oso hitz xaloak ditu, nerabeak, baina, aldi berean, batzuetan ez dira ondo ulertzen, eta hori bada herri kantetan gertatzen den zerbait. Azkenerako, hitzek [jatorrian zuten] esanahia ere galdu egiten dute».\nOsinaldek Eskisabelen liburuan dioenez, Lau teilatu Bergarako Angiozar auzoko jaietan jo zuen aurrenekoz Indar Trabesek, baina, ez zenez dantzaldietarako egokia, ez zuten askotan jotzen. Eta jotzen zutenean ere, ez zuen harrera berezirik izaten.\nItoiz Donibane Lohizunen grabatu zuten,Mixel Ducauk, Beñat Amorenak, Robert Suhasek eta Jean Phocasek sortutako Bacchanalen estudioan —ordurako Errobiren lehen disko luzea ere han grabatua zen—, eta diskoa grabatzera sartu baino pixka bat lehenagora arte ez zen garbi egon Lau teilatu grabatuko zuten ala ez. Osinaldek eta Fernandezek uste zuten lehen disko hartan sartuz gero diskoaren ildo sinfoniko-progresiboa lausotu egingo zela; Perezentzat, berriz, bere kanturik pertsonalena zen, eta diskoan egon behar zuen. Eztabaidatu zuten, eta azkenean Perezen —eta Foisisen— nahia gailendu zen.\nItoiz osatzen zuten beste kantu askoren aldean —Phuntzionariat, Goizeko deiadar, Hilzori I eta II, Foisis jauna...—, garapen oso soilekoa da Lau teilatu. Horregatik, ezberdina zelako, kantuaren hitzak ez zituzten sartu diskoko enkartean. Perez: «Konturatzen ginen gauza handi bat genuela esku artean, baina erakutsi nahi ez bagenu bezala egiten genuen».\nDenborarekin, Itoizen eta euskal musika modernoaren klasiko garrantzitsuenetako bat bilakatu da Lau teilatu, eta hamaika dira haren bertsioak egin dituzten artistak: EH Sukarra, Nahi ta Nahiez, Rumba Norte, Carl Watermak... Euskal Herritik kanpo ere izan du oihartzunik, eta, hala, Umpah-pah talde kataluniarrak Bordell diskoan (1994) grabatu zuen kantuaren bertsio bat —euskaraz—, eta La Puça taldeak katalanez eman zuen, berriz, L'any de la picor (2018) lanean.\n«Gu baino indartsuagoa da Lau teilatu». Azken puntua Perezek.


Musikak kalea hartzen duenean\nHaizetara Kale Musikarien Nazioarteko Lehiaketa arte honen beraren esentziarako bidaia bat da: musika artifiziorik eta gehigarririk gabea, kalean bertan eta gutxieneko eszenografiaz jotakoa. Portugaletik Poloniara edota Japoniara, bederatzi herrialdeko beste hainbat taldek zein baino zein jardungo dute ikusleak bereganatu eta herri-epaimahaiak ematen duen sari handia irabazi nahian. Epaimahai profesional batek, berriz, accesit bana emango die jotzaile eta talderik nabarmenei.\nHaizetarak genero honen aniztasuna erakusten du, 'brass-band' klasikoetatik, Balkanetako musikara edota pop-era; musika-espezialitate gogorra eta ezezagun samarra. Udalerriko plazetan kokatutako gune ofizialek antolatzen duten eskaintza gastronomiko oparoak osatzen du lehiaketa.\nMusika jaialdi berezi eta desberdina, nagusi zein txikientzat egokia den plana. Hori guztia asteburu bakar batean Haizetaran.\nHaizetara Kaleko Musikaren Nazioarteko Lehiaketa\nHaizetara Kaleko Musikaren Nazioarteko Lehiaketak genero horretako nazioarteko talderik interesgarrienetako batzuk bilduko di... (gehiago irakurri)\nBELAKO + NAICA\n"Belakok gehiago eskaintzen du zuzenean"\nBelakoren pop-rock intentsu eta zenbaitetan dantzagarria Made in Euskadi musikaren ezusteko gozoetako bat izan zen 2012an. La... (gehiago irakurri)\nLeo Lyons baxu-jotzaileak, Ric Lee jotzaileak, Chick Churchill teklatu-jotzaileak eta Joe Gooch gitarristak osatzen dute bere... (gehiago irakurri)\nAmerikar sustraiaren hauts sakrosantua\nAlondra Bentley: 'Resolutions'\nAlondra Bentley 'Resolutions' aurkezten ari da, bere musika-karreran atal berria irekitzen duen lana. Bere abestiak generoen ... (gehiago irakurri)\nBILBAO BBK LIVE 17 ENTRADA DÍA 7\nDiotenez, Las Vegasen kasinoak eta hotel erraldoiak bisitatzea besterik ez dago. Gehiegi esatea da. Talentua izanik, arrakast... (gehiago irakurri)


Barcina: "Garrantzitsuena UPN eta haren printzipioak dira" - Politika - Berria\nYOLANDA BARCINAREN AGURRA\nBarcina: "Garrantzitsuena UPN eta haren printzipioak dira"\nNafarroako presidentegai izateari uko egin dio Barcinak. UPNko buruak arrazoi pertsonalak argudiatu ditu, eta ukatu egin du PSNra hurbiltzeko estrategia dela. UPNren zerrendaburuari "fideltasun osoa" hitzeman dio, Nafarroan ez dezaten "abertzaleek edo Bilduk" irabaz.\nYolanda Barcina Nafarroako Gobernuko presidenteak atzo jakinarazi zuen datorren urteko foru hauteskundeetan UPNren zerrendaburu ez izateko asmoa, eta Onda Cero irratian elkarrizketatu dute gaur. Nabarmendu du garrantzitsuena "UPN eta haren printzipioak" direla, eta gaineratu du ez duela "une zailetan hegazkina utziko", baizik eta "hala eskatuz gero kopilotua" izango dela.\nBarcinak argitu du politikan jarraituko duela Nafarroarentzat garai "garrantzitsua eta zirraragarria" delakoan, eta gogorarazi du 2017ra arte UPNko presidente dela. Futbolarekin egin du metafora: "Pertsonak jokalariak bezala gara; Real Madrilek une batean Ronaldo eta Bartzelonak Messi izan dezakete, jokalariak alda daitezke, baina garrantzitsuena taldea da; hor egongo naiz ni laguntzeko, baina ez lehen lerro exekutiboan".\nGainera, ziurtatu du UPNk zerrendaburua aukeratzen duenean hari babesa emango diola; areago, "fideltasun osoa" hitzeman dio "UPNren proiektuak aurrera jarrai dezan Nafarroan eta ez dezaten abertzaleek edo Bilduk goberna".\nBerriz ere, Barcinak ukatu egin du erabakia UPN PSNra hurbiltzeko estrategia dela, baina argitu du sozialistekin akordioa egitearen aldekoa dela. Nafarroan bizitzen jarraituko duen galdetuta, erantzun du bertan bizitzen "eta Espainiatik mugitzen" jarrai dezakeela.\nBideoa. Barcinak presidente kargua hartu zuenekoa (2011-06-23)\nAnalisia. Joxerra Senar: Joan da erregina, gora erregimena


N.A.N., Ertza - Donostia Kultura\nAsier Zabaletak bere herriarekin aurrez aurre jarri eta hainbat aitorpen egiteko beharretik sortutako lana da NAN. Herria, ez soilik lurralde ikuspegi bezala ulertua, baizik eta ohitura, sinbolo, sineskera eta jokamolde komunak konpartitzen dituen gizatalde bezala. Dantza garaikidea, testua, bideoa eta zuzeneko musika uztartuz, nortasunaren eta nazionalitatearen mugetatik at eginiko bidaia eszeniko baten aurrean gaude. Iñar Sastre piano-jotzailearen laguntzarekin, herria, nazioa edo aberria bezalako kontzeptuen inguruan hausnartzeko gonbidapena luzatzen zaigu dantzaren bidez.\nAberriaren balioa zalantzan jarri baino, haren balio zehatza bilatu nahi luke. Zenbat balio du aberriak? Zenbat bizitza? Zenbat heriotza? Aberri guztiek berdin balio al dute?\nJainkoa bezalakoa al da aberria? Norberak bere erara moldatu eta sortzen duen zerbait?\n"Aberria ala hil", nork bere burua hil? besteak hil? zer da aberria bizitza gabe?\nZuzendaritza: Asier Zabaleta. Aktoreak: Asier Zabaleta, Iñar Sastre. Bideoa: Iker Urteaga. Jatorrizko musika: Iñar Sastre. Argiaren diseinua: Oscar Grijalba. Argazkiak: Gorka Bravo. Marrazkilaria: Eugenio Paccelli Horta.Testuak: Asier Zabaleta eta herrikoiak. Banaketa: Arantza Balentziaga. Eszenografia: Pello Artola. Dirulaguntza: Eusko Jaurlaritza Kultura Saila. Iraupena: 60 min.\nInformazio gehiago: Ertza


Belaunaldien arteko talka irudikatzen duen 'Lubaki lainotsua' antzezlana, domekan - Arrasate - Goiena.eus\nBelaunaldien arteko talka irudikatzen duen 'Lubaki lainotsua' antzezlana, domekan\nHasier Larrea 2022-01-10 10:07\nATX Teatroa konpainia bizkaitarrak proiektu berria taularatuko du Amaia antzokian domeka honetan, hilak 16, 19:30ean hasita. Maren Basterretxea, Miriam K. Martxante eta Javier Barandiaran aktoreek "muturretatik" kontatuko dituzte bizitzako gai ugari, hala-nola maitasunak, heriotzak, beldurrak, gupidak, gorrotoak eta frustrazioek eragiten dituzten gorabeherak.\nXimun Fuchsen kanpo begiradarekin eta Gartxot Unsainen musikarekin ondu du ATX Teatroak izen gabeko gerra batean kokatzen den Lubaki lainotsua antzezlana. Diziplina zorrotzeko gerlari beteranoak ez du batailarik ezta areriorik azkenaldian bere inguruan, baina dena aldatuko da postari gazte batek gutun bat ekartzen dionean. Hortik abiatuta garatuko dira "zahar eta berriaren arteko komunikazioa, norberaren bizitza balioan jartzea edota trantsizio naturalaren aurkako eta aldeko argudioak" bezalako gai unibertsalak.\nGaur, urteko lehen antzezlana\nDomekakoaren aurretik Txanogorritxotik otso emera antzezlana jasoko du Amaia antzokiak gaur, hilak 10, 19:30ean. Tentazioa antzerki taldearen eskutik, Aitziber Garmendiak interpretatzen du Kepa Errastik euskarara moldatu duen Marta Fernandez de Vegaren jatorrizko testua, Fernando Bernuesen zuzendaritzapean. Egileen esanetan, ikuskizuna "harreman afektiboei buruzko azterlanaren emaitza da, hots, maitasunaren patetismoa barrearen bitartez gainditzeko benetako eskuliburua".\nBi obrak ikusteko sarrerek 10 euroko kostua dute, eta arrasate.eus atarian eta antzokiko txarteldegian daude salgai.


Goierri Valley eta Aldundiak estrategiak partekatu dituzte, industriaren lehiakortasuna sendotzea helburu - Gipuzko Buru Batzarra\nGoierri Valley eta Aldundiak estrategiak partekatu dituzte, industriaren lehiakortasuna sendotzea helburu\nGoierri Valley enpresa elkarteko urteroko batzarrean parte hartu dute gaur Beasaingo Igartza jauregian Gipuzkoako diputatu nagusiak, Markel Olanok, eta Ekonomia Sustapena, Landa Ingurunea eta Lurralde Orekako diputatuak, Ainhoa Aizpuruk, industria aliantza hau osatzen duten enpresetako ordezkariekin batera.\nNazioartekotzean eta elkarlanean aurrera egiteko Goierriko enpresek abian jarritako egitasmoa goraipatu du Markel Olano diputatu nagusiak\nOrain dela urtebete egitasmoa martxan jarri ondoren, lehen balantzea egin dute Goierriko enpresek, sortutako elkarlanak eragindako onurak azpimarratuz, hala nola beren aktibitatea nazioarteko merkatuetara zabaltzeko garaian.\n“Lurralde industriala da Gipuzkoa eta Goierrin, hain justu ere, sektore honen presentzia oso nabarmena da, ez bakarrik daukan pisu ekonomikoagatik, gizartearen egunerokoan eta eskualdearen funtzionamenduan daukan eraginagatik baizik”, adierazi du Markel Olanok. Horregatik, Goierri Valleyren lanak lurralde osorako duen garrantzia azpimarratu du diputatu nagusiak.\n“Proiektuaren sorreratik bertatik, Goierri Valleyk Gipuzkoako Foru Aldundiaren babesa izan du. Oso garrantzitsua da horrelako egitasmoak bultzatzen jarraitzea, onuragarria delako aliantza osatzen duten enpresentzat eta, baita ere, lurralderako bere osotasunean. Gure industriaren indarguneak sendotzea dakarrelako, hain zuzen ere, enpresa traktoreen eta enpresa txikiagoen arteko lankidetzaren bitartez”, gogoeta egin du.\nDiputatu nagusiaren iritziz, elkarlanaren balioak “oinarrizko papera jokatu dezake eta jokatu behar du gure industriaren lehiakortasuna” bultzatzeko garaian eta, aldi berean, “lurralde sendoago bat eraikitzeko”. “Gure ekonomia ehunaren ezaugarriengatik, izan ere, Goierriko enpresek ekin dioten lankidetza bide hau oso interesgarria da gaur egungo merkatuak eta munduak jartzen dizkigun desafioei aurre egiteko garaian”, osatu du. “Enpresen arteko elkarlan horri esker, ikusgarritasun eta sendotasun handiagoa lortzen ari zarete nazioarteko merkatuetan, eta horrek balio handia du Goierri Valleyko enpresa guztiontzat, txikienentzat zein handienentzat”.\nIndustria eraldatzeko bidean aintzindari da Goierri Valley, elkarlanean oinarrituz ezagutza konpartitu eta berrikuntzan eragiten dutelako bere kideek, lurraldeko industriaren etorkizuneko lehiakortasuna eta jasangarritasuna bermatze aldera. “Foru Aldundiak ere xede bera ezarri dio bere buruari; Goierriko enpresekin komunean dugun helburua da hori. Horri esker estrategiak eta proiektuak lerrokatu eta sendotzeko aukera dugu”, gehitu du Olanok.\nIndustria aliantza hau berezia da mundu osoan eta 54 enpresek osatzen dute, zeinek salmentetan urteko 2.903 milioi euro fakturatzen dituzten, 41.400 langilerekin mundu osoan eta 39 planta nazioartean, Estatuan dituzten faktoriak kontuan izan gabe. Partner industrial honek laguntza, jarraipena eta kontrola eskaintzen die Goierri Valleyko enpresei. Baita ere, produktu eta soluzio industrial integralak batu, garatu eta kudeatzen dituzte.\nProiektu estrategiko nagusien artean daude ‘Win&Win’, ETEen etorkizuneko lehiakortasuna bultzeko, enpresa traktoreek antolatutako begirada estrategikoari buruzko jardunaldien bitartez. ‘Munduan’ proiektuak Goierri Valleyren nazioartekotze estrategiaren definizioan jartzen du arreta; ‘Antena’ egitasmoak enpresentzako behatoki teknologiko gisa lan egiten du, batez ere ‘Smart Mobility’-ren alorrean. Eta azkenik, ‘Elkar Ezagutzen’ egitasmoaren bitartez enpresa traktoreen arteko elkarlana sustatzen da, esperientziak, ezagutza eta gogoetak konpartitzeko eremuak definituz.


BOS DENBORALDIA 3-2009-2010 – Bilbao Orkestra Sinfonikoa\nBOS DENBORALDIA 3-2009-2010\nMusika eta pintura\n12 - 13azaroa 2009\nW.A. Mozart: La flauta mágica, obertura\nG. Erkoreka: Tres sonetos de Michelangelo (estreno absoluto. Convenio BOS-Fundacion Autor)\nJ.S. Bach: Cantata BWV 54, “Widerstehe doch der Sünde”\nP. Hindemith: Mathis der Maler, sinfonía\nCarlos Mena, kontratenorra/contratenor\n12 azaroa 2009 Euskalduna Jauregia 20:00 h.\n13 azaroa 2009 Euskalduna Jauregia 20:00 h.\nGABRIEL ERKOREKAREN LAN BATEN ESTREINALDIA\nBOSen kontzertu honetan, Gabriel Erkoreka konpositore bilbotarraren “Michelangeloren hiru soneto” lana estreinatuko da, Carlos Mena kontratenorra bakarlari lanetan arituko delarik. Erkoreka musikariaren lanak hainbat lekutan jo izan dira: Veneziako Biennalen, Vienako Musikvereinen, Londresko Sputh Bank Centre, ICA eta Wignore Hallen, Manchester eta Hong Kongeko ISCM World Music Daysen, Amsterdamen, Tokion, Sidneyko Musika Berrien Jaialdian, Finlandian, Madrilen, Bilbon, Donostian, Valentzian, Parisen, Erroman eta abar. 2001ean, Royal Academy of Music (ARAM) akademiako ohorezko bazkide izendatu zuten, eta orkestrazio eskolak eman zituen bertan. Gaur egun, Londresen bizi da eta konposizioko irakaslea da MUSIKENE – Euskadiko Musikako Goi Kontserbatorioan. Bere lanak CDtan editatu dira hainbat disko-etxeren bitartez, eta, gainera, Europako zenbait hiritako enpresen enkarguak jaso ditu.\nGaurko kontzertuari hasiera emateko, “Txirula magikoa” lanaren obertura entzungo dugu. Lan hori W. A. Mozarten azken opera da, 1791n idatzia. Pieza honi buruz azaldu izan den bezala, sarrerako adagio motelarekin eta ondorengo allegroarekin, konpositoreak obertura frantziarraren tradizioari eutsi zion, besteak beste, Stefan Kunzek azaltzen duen bezala. Badirudi oberturako hasierako lehenengo hiru akordeek esanahi mistikoren bat dutela ordena masonikoan, eta, gainera, oinarrizko tonalitatea finkatzen dute, aldi bereko ibilbidea eginez (Mi bemol, Sol eta Si bemol goranzko tritonua). Obertura, oro har, operaren beraren adibidea da. Mozartek triskantzak egin zituen proposamenen estilo estandarretan: modu ilunean hasten da, ondoren allegro biziari ekiten dio, eta brassier kezkagarri batera bueltatzen da gero; horrek guztiak itxura “frantsesa” ematen dio lanari, baina, gero, erabateko garapen sinfonikoa eta zenbait errepikapen jartzen dira abian. Kunzek dioenez, fugaren prozeduraren “ideia poetikoak” lanaren ekintzaren ideiarekiko lotura finkatzen du oberturako allegroan, eta aldez aurretik ezarritako ordena nagusi baten barruan sartzen den probaren garapenaren agerpen musikal autonomoki hedatutzat har daiteke. Beste musikologo batzuek, aldiz, azaltzen dute gaia fugaz eta urduritasunez beteta dagoela, eta sinkopatua dela, nahiz eta gainerako atal guztiak ederrak eta biziak izan. Agerpen-eszenarekin guztiz bat datorren pieza da.\nMigel Anjel Buonarrotiren Hiru Sonetoak lana “arte larriaren eredu bikaina da; indar sortzailez beteta dago, eta indar hori elkarren aurkako elementuen oposizio izugarriaren menpe dago”, Gabriel Erkorekak dioenez. Egileak berak dioenez, oposizio hori oso kontuan hartu zuen, “Michelangeloren Hiru Sonetoak” lanaren egitura eta diskurtsoa lantzeko orduan. Lanak etenik gabe jotzen diren bost atal ditu, eta aukeratutako hiru sonetoei dagozkien atalak elkar lotuta daude, orkestra bidezko bi interludio txikiren bitartez.\nGero, Michelangeloren talentu artistikotik sortutako zenbait soneto musikarako idatzi izan dituzte konpositore batzuek; besteak beste, Benjamin Brittenek. Erkorekak egindako hiruei dagokienez, Bilbao Orkestra Sinfonikoaren eta Autor Fundazioaren (AEOS hitzarmena) enkarguz sortutako konposizioa da. Pieza hauei buruz, egileak dio kantatutako hiru atalen konposizio-elementuek paralelismoak dituztela Migel Anjelen talentutik sortutako Arteekin. “Beraz, lehenengo Sonetoko musikak Eskultura sinbolizatzen du, dentsitate eta bolumen aldaketak erabiliz horretarako; izan ere, harien gorputz homogeneoa –ia marmolezkoa ere bada– perkusio metalikoen bidez lantzen da. Bigarrenaren gaia Pintura da, eta, bertan, haize-instrumentuen kolore desberdindua nabarmentzen da, perspektiba-tekniken itzulpen musikala eginez (besteak beste, eskortzoa erabiliz). Azkenik, hirugarren Sonetoa Arkitekturaren gaiarekin dago lotuta, eta, bertan, oihartzun eta erreberberazio efektuak agertzen dira, bai eta egitura simetrikoak ere, non dinamikak eta erregistroak muturreraino baitaude tenkatuta. Bi interludioak, berriz, maitasunaren eta heriotzaren gai handiei buruzko hausnarketetan oinarritzen dira; gaiok bere Soneto eta Epitafioetan daude jasota”.\nLanaren instrumentazioak bi cornetto errenazentista ditu, eta tresna horiek solasean aritzen dira kontratenorrarekin, euren soinua eta giza ahotsarena oso-oso antzekoak dira eta. Modu horretan, orkestraren fisonomia aldatu egiten da, eta elkarren artean desberdinak eta urrunekoak diren bi denbora-testuinguru batera agertzen dira, Gabriel Erkorekak azaltzen duenez.\nWiderstehe doch der Sünde (“Gogor egin, beraz, bekatuari”) kantatak bi aria eta errezitatibo bat ditu. Antza denez, konposizio hau 1714an idatzi zuen J. S. Bachek, garizumako hirugarren igandea ospatzeko (liturgia luteranoaren arabera, “Oculi” deitzen zaio). Hala ere, pieza hau beste batzuetan ere erabili izan da. Bakarlarirako (kontraltoa edo kontratenorra) kantata labur bat da. Daniel S. Vega Cernudak idatzi zuen moduan, hasierako aria oso pieza interesgarria da; izan ere, “esanahitik bertatik, interpretazio eztabaidagarriak sorrarazi ditu”. Albert Schweitzerren iritziz, lan honek garai bat markatu zuen musikaren historian, zeren eta, besteak beste, zazpiko akordetik hasten da. Zenbait adituk azalpen mamitsuak eman izan dituzte, baina, Vega Cernudak azaltzen duenez, “eurek esan nahi dutena da ebanjelioak bekatuaren fruituei buruz dioena azaldu nahi duela lan honek, hau da, kanpotik ederrak direla”.\nErrezitatiboak soinuzko espazioa zeharkatzen du, eta “Grab” (hilobia) hitzak tesitura sakona ematen dio kontraltoari edo kontratenorrari. Biolinak, biola, continuuma eta ahotsa elkartu egiten dira amaierako arian: “aberastasun kontrapuntistiko handiko lauko kontzertantea da”.\nMathis der Maler (Matias margolaria) opera 1934-35. urteen artean idatzi zuen Paul Hindemithek. Lan horretan, XVI. mendeko Mathias Grünewald margolari alemaniarraren gaia eszenaratzen zen (besteak beste, margolari horrek aldareetarako zenbait figura egin zituen). Naziek ez zuten baimenik eman opera hau Alemanian interpretatzeko, eta, azkenik, 1938an estreinatu zen, Zürichen (Suitza). Azaldutako legez, bien bitartean, Hindemithek opera horretako hiru eszena atera eta hiru mugimenduko sinfonia bat egin zuen. Hori horrela, sinfonia honetako mugimenduek Grünewaldek Isenheimen egin zuen erretaulako panelen izenak dituzte (erretaula Colmarreko Museoan geratu zen gero, François-René Tranchefortek azaltzen duen bezala). Sinfonia Berlinen estreinatu zen, 1934an.\nLanak, hariaz eta perkusioaz gain, biko zurak, lau tronpa, bi tronpeta, hiru tronboi eta tuba bat ere badaramatza.\nLehenengo mugimendua “Aingeruen kontzertua” (“Elgenkonzert”) da; preludio hori sarrera motel eta lasai batekin hasten da, eta, ondoren, sonataren atal nagusia dator, nabarmen animatuta. Sol maiorreko akordearen sarrerak soinu misteriotsua dauka; izan ere, pieza horren hiru notetatik (sol, si eta re), bi (sol eta re) hari-instrumentuei dagozkien harietakoak dira (barkatu erredundantzia). Mugimendu honek 4 gai ditu. Lehenengoa tronboien esku dago, tempus perfectus (3×3) erako egitura bateko cantus firmus gisa, eta Es sungen drei Engel (Hiru aingeru kantuan) antzinako koral alemaniarraren aipua da. Laugarren eta azken gaia aurrekoak baino erritmikoagoa da, eta txirulak aurkezten du.\nBigarren mugimendua “Meza hilobian” (Grablegung) deitzen da. Operako zazpigarren koadroko bi eszena ditu, eta bi mugimenduz dago osatuta. Lehenengoa txirularen sarrerarekin moteltzen da, baina, segundo gutxi geroago, indarra hartzen du, tronpeta sartzen denean eta harien pizzicatoak erantzun egiten dionean. Doinu horiei txirula gehitzen zaie, eta mugimendua bere gorenera heltzen da. Aiene goibel bat ere badago (“Sehr Langsam”), oso geldoa, non oboeak eta txirulak, pizzicato erako laguntzarekin, mantendu egiten baitute tristura hori, dena lasai amaitzen den arren.\nHirugarren mugimendua “San Antonioren tentazioak” (Versuchung des heiligen Antonius) da. Hasierako operako seigarren koadroan eszena onirikoa ikus zitekeen; bertan, Mathias Grünewaldek amets egiten zuen bera San Antonio zela eta demonioek torturatu egiten zutela. San Antonio tentatua edo, areago, torturatua erakusten duen taularekin dago erlazionatuta. Errezitatibo dramatiko handia dago (Sehr Langsam, frei im Zeitmas). Gero, Hindemithek Erdi Aroko beste melodia bat aipatzen du, San Tomas Aquinokoak konposatutako hitzetan oinarrituta: Lauda, Sion, salvatorem. Azkenik, harien ostean, zurek melodia hau iradokitzen dute, atalaren amaieran. Aleluya batek ematen dio amaiera lanari, modu bizi eta loriatsuan.\nVitoria-Gasteizen jaio zen (1971), eta Basileako (Suitza) Schola Cantorum Basiliensisen jaso zuen prestakuntza, R. Levitt eta R. Jacobs maisuekin.\nBesteak beste, areto hauetan abestu du: Vienako Konzerthaus, Buenos Aireseko Teatro Colón, New Yorkeko METeko Alice Tully Hall, Washintongo Kennedy Center, Tokioko Suntory Hall eta Opera City Hall, Osaka Symphony Hall, Sydney Opera House, Concert Hall de Melbourne…\nPaper hauek interpretatu ditu: Händelen “Radamisto” (Radamistoren rola), Salzburgoko Felsenreitschul, Dortmund Konzerthaus, Vienako Musikverein eta Amsterdamgo Concertgebouwen; Salzburgoko Jaialdiaren produkzioan, Monteverdiren “Orfeo” (Speranza), Innsbruck Festwoche eta Berlingo Staatsoperren; Händelen “Il Trionfo” (Disingannoren rola), Salzburgoko Grosses Festspielhausen; J. Cageren “Europera 5”, Flandeseko Jaialdian; Brittenen “A Midsummer Night’s Dream” (Oberon), Madrilgo Errege Antzokian; Mozarten “Ascanio in Alba” (Ascanio), Londreseko Barbican Centerren; Sanchez-Verdúren “Viaje a Simorgh”, Madrilgo Errege Antzokian, eta Brittenen “Death in Venice” (Apollo), Bartzelonako Liceun.\nGrabatu dituen errezitaldiek sari ugari jaso dituzte: Urrezko Diapasoia, 2002an; “CD Compact” 2004, “Internet Classical Award 2004”, Gramophonen “Editor’s Choice”, Repertoireren “10”, Le Monderen “Choc” eta Scherzoko Bikaina.\nOso garai desberdinetako lau lan batzen dituen delicatessen musikal handia; lan horien artean hainbat eta hainbat erlazio ezar daitezke. Matias margolaria lanak, Hindemithen maisulanak, Matthias Grünewalden Isenheimgo aldareko margolanetan inspiratutakoak, erreformismoaren ideia bat konpartitzen du Mozartekin, eta Erkorekarekin, berriz, bi margolari handiren lanaren ikuspegi musikala. Bachen kantatak, Hindemithentzat inspirazio-iturri etengabea zenak, osatzen du egitarau biribil hau.


AFA-DFA - Gorbeian egingo da bere 25. urteurrenaren ospakizuna, ingurumena errespetatzen duen lehenengo sektoreari omenaldia eginda\nCurrent: Gorbeian egingo da bere 25. urteurrenaren ospakizuna, ingurumena errespetatzen duen lehenengo sektoreari omenaldia eginda\nGorbeian egingo da bere 25. urteurrenaren ospakizuna, ingurumena errespetatzen duen lehenengo sektoreari omenaldia eginda\nJosean Galerak, ingurumen diputatuak, abeltzain irabazlearenaren saria Mari Carmen López de Uralderi ematen\nJosean Galera Ingurumen Saileko foru diputatuak eskerrak eman ditu abeltzaintza, baso eta nekazaritza sektoreak natura gunea errespetatuz egin duen kudeaketagatik, eta gogorarazi du ezen “natura ingurune honetan bizi izan direnak” direla “Gorbeiaren zaintzailerik onenak”\nGasteiz, 2019ko ekainaren 21a. Gorbeiako natura parkeak bere 25. urteurrena ospatzen jarraitzen du, eta gaur goizean, han, larre loretsuen lehiaketaren sariak banatu dira, zeinaren xedea baita garrantzia ematea ingurumen kontserbazioarekin bateragarria eta errespetuzkoa den lehenengo sektorearen jarduerari. “Gorbeia ezingo litzateke ulertu hango bizilagunik gabe, ez eta hango abeltzaintza, baso eta nekazaritza baliabideen errespetuzko aprobetxamendurik gabe ere” gogorarazi du Josean Galera Arabako Ingurumen Saileko foru diputatuak. Parkearen ekologia balioen eta hango inguruetan bizi direnen bizitzaren artean egon behar den oreka aldeztu du hark.\nGorbeia 1994ko ekainaren 21ean izendatu zuten parke natural, eta duela 3 urtetik hona Natura 2000 Sareko natura gune babestuen artean ere badago. Euskal natura parkeetatik handiena da, 20.200 hektarea baititu harizti, pagadi, amezti, gaztainadi, ezki eta haltzaditan. Haren askotariko ekosistemetan, hauexek ere badaude: txilardiak eta mendi bazkak; haitzuloak eta harkaitzak, eta ibai sistema garrantzitsuak, hala nola Baia, Altube edo Arratia ibaien iturburuak.


Irekia Eusko Jaurlaritza - Gobierno Vasco :: Beatriz Artolazabal: “Tratu-berdintasunaren eta diskriminaziorik ezaren arloan Europaren bereizgarri izan behar behar duten elkartasunean eta kohesioan konprometituen dagoen Europako herrialdeetako bat da Euskadi”\nBeatriz Artolazabal: “Tratu-berdintasunaren…\n13_12_18_CIM__2_.jpg Iturria: Irekia\n13_12_18_CIM__1_.jpg Iturria: Irekia\n13_12_18_Congreso_Discr.jpg Iturria: Irekia\n13_12_18_Congreso_Discr__4_.jpg Iturria: Irekia\n13_12_18_Congress.jpg Iturria: Irekia\n“Tratu-berdintasunari eta diskriminaziorik ezari buruzko Lehen Euskal Kongresua” Vitoria-Gasteizen\nEstatu osoko profesionalak eta hogeita hamar hizlari baino gehiago izango dira\n“Hemen gorrotoak ez du lekurik”\nVG 13 12 2018\nBeatriz Artolazabal Eusko Jaurlaritzako Enpleguko eta Gizarte Politiketako sailburuaren hitzen arabera, “Euskadi, batik bat tratu-berdintasunaren eta diskriminaziorik ezaren arloan, Europa osoaren bereizgarri izan behar duen gizarte kohesionatuagoa bilatzen eta elkartasunean konpromiso gehien duen Europako herrialdeetako bat da; gorrotoak hemen ez baitu lekurik”.\nErnesto Sainz Lanchares Familia Politikako eta Aniztasuneko zuzendariak “Tratu-berdintasunari eta diskriminaziorik ezari buruzko Lehen Euskal Kongresua” ireki du; Vitoria-Gasteizko Europa Biltzar Jauregian izan da eta, bertan, Estatu osoko profesionalak eta hogeita hamar hizlari espezializatu baino gehiago izan dira.\n“Guztion artean, tratu-berdintasunaren eta diskriminaziorik ezaren arloan esku hartzeko politikak hobetzen laguntzen dugu; horretarako, gizarte libreagoan, kohesionatuagoan eta berdinzaleagoan egiten dugu aurrera eta, gaur, Giza Eskubideen Aldarrikapen Unibertsalaren oroipenean, pertsona guztiek duintasun bera eta balio bera dutela gogorarazten dugu; beraz, jardunaldi hau erreferentziazko beste mugarri bat da”, esan du sailburuak.\nArtolazabalen hitzen arabera, “gutako bakoitzari dagokigu gure eguneroko bizitzetan ekintzara jotzea, babesten gaituzten eskubideak defendatu eta, horrela, gizaki guztion batasuna sustatzeko. Gaur, XXI. mendeko Europan, ideia totalitario batzuk zabaldu eta jarraitzaileak lortu nahi dituzte; Frantzian, Austrian, Italian, Alemanian edo Holandan gertatzen da, bai eta hemen ere. Diskurtso xenofoboak ia eguneroko kontu bilakatu dira, ohikoak dira eta garrantzia galtzeko arriskua dugu”.\n“Ideia horietan, adierazpen-moduetako bat desberdinarekiko gorrotoa da, eta, gorroto horren atzetik, diskriminazioa dago. Euskadin ere errealitate hori dugu, azken denbora hauetan Europan eta Mendebalde osoan oso zabalduta dagoen errealitate hori. Zorionez, euskal gizartea gizarte-kohesiorako elkartasunarekin konprometituen dauden Europako herrialdeetako bat da. Erakunde publikoei dagokigu oinarriak ezartzea, gure gizartea kohesionatuta egoteko eta diskriminazioarekin, gorroto-delituekin edo tratu-desberdintasunekin errotik amaitzeko, eta gure gizartearen eta Euskadiko hirugarren gizarte-sektoreko erakundeen zati handi baten eskutik egiten dugu”, esan du Beatriz Artolazabalek.\nArtolazabalek honako hau esan du: “batasunak indartsuago egiten gaitu, eta diskriminazioaren eta gorroto-delituen aurkako borroka berdintasunaren arloko, aniztasunaren kudeaketako eta gizarte-kohesioko politika aurreratuenen ardatzetako bat da”.\nEnpleguko eta Gizarte Politiketako sailburuak honako hau gehitu du: “printzipio hori funtsezko oinarri da gizarte-ahultasuneko egoeran dauden pertsona eta kolektiboen justiziaren eta gizarte-integrazioaren edozein plangintzarako, horiek gutxiespen- eta marjinazio-jarrerak eta portaerak jasaten dituztela aintzat hartuta”.\n“Aukera-berdintasuna eta tratu-berdintasuna eta diskriminaziorik eza funtsezko elementu dira gure estatu demokratikoan eta zuzenbidezko estatuan. Justiziatik eta funtsezko eskubideetatik printzipio ukaezina da. Gainera, egokiro antolatzen bada, gizarte-kohesioan eta ekonomia-garapen jasangarrian ere badu eragina eta, horrela, areagotu egiten da jarduketa publikoaren legitimitatea”, esan du.\nArtolazabalek zera azaldu du: “Euskadin urteak daramatzagu Eraberean Sarearen bidez lanean. Eusko Jaurlaritza ari da lanean, hirugarren sektoreko zenbait erakunderekin zuzenean elkarlanean. Eraberean sareak politika publikoetan eta Euskadiko sozietate zibilean tratu-berdintasunaren eta diskriminaziorik ezaren printzipioa aplikatzea sustatzen du. Lidergo partekatuaren aldeko apustu irmoa da; prebentzio-, pedagogia- eta sentsibilizazio-plangintzaren eta pertsona zehatzei berehalako laguntza emateko plangintza operatiboaren arteko oreka ezartzen du lidergo horrek.\nEraberean sareak lehen kongresu hau antolatzea sustatu du; bertan, Artolazabalek berretsi du “Eusko Jaurlaritzak Eraberean sarea eratzen duten erakundeekiko auzolanaren aldeko apustu irmoa egiten jarraituko duela. Kongresu hau inguratzen gaituen testuinguruan sortu da, eta xede bat du: gai horretan esku hartzeko euskal sistemaren oinarriak ezartzea”.\nJardunaldien helburuak honako hauek dira: politika-, erakunde- eta gizarte-agendan tratu-berdintasunak eta diskriminaziorik ezak duten presentzia areagotzea; diskriminazioaren moduen eta analisirako perspektiben inguruko topaketarako, hausnarketarako eta eragileen arteko trukerako leku iraunkorra sortzea; Euskal Autonomia Erkidegoan gaian egiten dena ikusaraz dadin sustatzea eta ezagutza partekatua bultzatzea; eta ekintza bideratuko duten etorkizuneko pistak identifikatzea, berrikuntzak, konexioak, harremanak, sinergiak eta jardunbide egokiak”.\nGaurko eta biharko antolatu den programak honako hauen hitzaldiak eskaintzen ditu: Sami Naïr hasierako hitzaldiarekin; Alfonso Armada, kazetaria Reporteros Sin Fronteras-eko presidentea; Nazanin Armanian, analista politikoa; Fidel Raso, fotokazetaria; Alex Cabo. Demetrio Gómez, Natalia Pérez, Alba Vidal o Manuel Velázquez, Ghassan Saliba, Marta Fernández, Lala Mugika, Gorka Urrutia, Ismael Cortés, Ernesto Sainz, Monika Hernando, Faustino López de Foronda, Begoña Castro Jesús Alfonso Poncela, Ana Laura Núñez, Gervasio Gabirondo, Javier Sáez del Álamo, Tomás Fernández, Jon Mirena Landa. Itziar Barrenkua, Mikel Mazkiaran, Lucía Torrealday, Aitor Albizu, Saray Borja, Pablo Pascual, Joseba Martínez de Guereño, Susana Sucunza, Miguel Viñas eta Elena Olaortua.


«Ez da irreala instrukzio epaileak ez auzipetzea» | «Ez da irreala instrukzio epaileak ez auzipetzea» – iparraldekohitza\nLaurent Pasquet-Marinacce – Josu Urrutikoetxearen abokatua\nEsplikazioa aski ebidentea da. Badakit, esperientziaz, akusazio agirien idazketan instrukzio epaileek orokorrean duten zorroztasun maila aski apala dela. Eta ez doakie euskal aferei bakarrik. Denbora joan ahala ohartu naiz biziki guti direla gauzak zorroztasunez lotzen entseatzen ziren instrukzio epaileak, bakoitzak jakin zezan zehazki zer leporatua zaion, justiziaren aitzinean ahalik eta epaiketa orekatuena ahalbidetzeko. Akiduraren eragina ote da, aseak ote dira, alferkeria baten eragina ote da, edo konfiantza falta bat prozesu penalean idatzizkoak duen garrantziari buruz… Pentsatzen dut horiek guziak nahasten direla pixka bat. Baina, anitzetan ikusten da. Auzipetzeak bertan behera uztea, auzipetzeen irregulartasunak, gure kabinetean oso erregularki lortzen dugun zerbait da. Gero, arraroa da akatsak hain nabarmenak izatea. Hori gertatu da Josu eta haren semearekin: auzipetze guziak irregularrak zirela erran dute. Eta, batzuen kasuan, behin baino gehiagotan.\nBadira prestaketa ekintzak, bada helburu terroristak dituen talde bateko kide izatea… Hor, ez genekien zein zen proiektu terrorista, eta ez genekien ere zein talde terroristako kide izatea leporatzen zioten. Erran behar da auzipetze aginduan zehaztua zela ETAko kide izatea leporatzen zitzaiola. Baina guk erraten dugu Josu Urrutikoetxeari ere hori esplikatu behar zitzaiola, eta, negoziazio batzuen aitzineko garai berezia izanik, erran behar zitzaion ere zergatik ETAko kide izatea arau hauste terrorista den. Parisko Zigor Auzitegiko 16. salak 2011-2013 garaiarentzat erran duen bezala, guk kontsideratzen dugu 2002 eta 2005 artean ETAko kide izan zitekeela borroka armatuaren bukaerari ekarpena egiteko. Anbizio handia dugu, eskakizun handia. Baina, asumitzen dugu.


Zinearen egoera ~ Blog de Petronor\n18.9.16 Joseba Arruti No hay comentarios\nDonostiako Zinemaldiak aukera ematen du bere inguruan hainbat ekitaldi egiteko. Azken urteotan, beste hainbat sektorek legez, zineak krisi sakona jasan du, horri lotutako BEZ igo eta gero areagotutakoa. Horregatik da hain interesgarria gaur egun Espainia mailan zinearen egoera zer nolakoa den jakitea, eta Gipuzkoako hiriburuan horren inguruko datu argigarriak eman dira ezagutzera. Aurtengo lehen bederatzi hilabeteotan, Espainiako filmek zineetan eragindako diru sarrerek %26 egin dute gora, iazko epe bereko emaitzekin alderatuta. Datuok FAPAE elkarteak eskaini berri ditu, Espainiako Ikusentzunezko Ekoizleen Elkarteen Federazioak.\nHorren esanetan, 56,8 milioi euro lortu dituzte urtarriletik ekainera bitartean Estatuan egindako filmek. Gainera, epe berean, film espainiarrek %14ko kuota izan dute, iazkoaren %12aren aurrean. Beraz, aurreraka ari da zine mota hori. Ondorioz, ekoizleak pozik agertu dira emaitzokin, urtea amaitu baino lehen estreinatzeko falta diren filmek joera hori sendotuko dutela uste baitute. Euren ustez, aipatutako kuota %20koa izango da urte amaieran, iazkoaren antzekoa, baina 2014ko %23koa baino beheragokoa, orduko hartan 'Ocho apellidos vascos' filmak sekulako eragina izan baitzuen emaitzak hobetzerakoan.\nEstreinatzeke dauden filmen artekoak dira, esaterako, 'La reina de España', Fernando Truebarena, 'Villaviciosa de al lado', 'Los últimos de Filipinas' edo 'La reconquista'. Lehen bederatzi hilabeteotan gehien ikusi direnen zerrendan, ostera, 'Palmeras en la nieve' dago lehena, eta jarraian datoz 'Cien años de perdón', 'Kiki, el amor se hace', 'Cuerpo de élite', 'Ocho apellidos catalanes', 'Julieta', 'El pregón', 'Toro' eta 'El olivo'.\nDiru sarrera orokorrei dagokienez, FAPAEk jakinarazi duenez, irailaren 15era arte, Estatuko zineek 405 milioi euro jaso dituzte, eta 67,5 milioi ikusle. Hala, sarrerek %8 egin dute gora, eta ikusleek, %7,5, iazko data berberarekiko. Errodaia kopuruaren arloan, aldiz, %15 egin du behera iazko epe berarekiko, eta abian jarritako 104 lanetatik (iaz baino 24 gutxiago), erdia dokumentalak dira. Koprodukzioek ere behera jo dute, %27,8 zehazki, eta lankidetza maila handienekoak Mexiko, Frantzia eta Argentina dira.\nZinemaldia aintzat hartuta, 60 izango dira han ikusgai jarritakoen artean Estatuan egindako edo bertako partehartzea duten filmak. Horrek esan nahi du, pantailaratuko diren guztien %40 direla jatorri horretakoak. Sailka, Atal Ofizialean zortzik hartuko dute parte; Zabaltegin, hiruk; eta Zuzendari Berrienean eta zinema latindarrarenean, banak.\nAgertoki honetan, ekoizleen kritika gehienak Espainiako Gobernuarentzat izan dira, BEZ %21etik %10era jaistekoen artean zineetako sarrerak egongo ez direlako. Euren aburuz, egoera hau ez doa industriaren aurka, ikusleen aurka baizik. Ildo horretatik, zinema munduko sektoreak "ahalegin" berezia egin behar izan duela nabarmendu du FAPAEko presidente Ramón Colom-ek, eta zineetako sarreren prezioaren batazbestekoa euro bat jaitsi dela gaineratu.\nZinea sektore garrantzitsua da kulturaren arloan, eta bere egoerak beste hainbatetan eragiten du. Zinemaldia esparru ezin hobea da azken urteak eman dituenetakoak ikusteko, eta horietaz gozatzeko. Zine on asko egiten da orain ere, gertu zein urruti, eta aniztasun horren lekuko da Donostia egunotan. Kontsumitzeko moldeak aldatu diren arren, zineak ez du interesik galdu. Telebistarako egindako sailek inoiz baino arrakasta gehiago lortzen duten honetan, pantaila handiak ez du aspaldi bateko xarmarik galdu.


Herri Ondarea :: Ezkatza, aska aurrea eta kortea\nGaia aukeratuAgriculturaAlimentaciónBebidasAnécdotasBersolarismoCalendario popularCaseríoCreencias y mitologíaPersonajes mitológicosCreencias y mitologíaPersonajes mitológicosEnfermedades y remediosFamiliaRelaciones entre hombres y mujeresGanaderíaAnimales de casaAnimales para trabajarHerradoresHerradorHerradoresMolinosTrabajo del herreroIndumentariaInfantilIndumentariaInfantilJuegos infantilesMedios de comunicaciónRadioTelevisiónMedios de comunicaciónRadioTelevisiónNaturalezaCalendarioSer humanoOpinionesOpiniones de los informantesNoviazgo y matrimonioRitos funerariosDueloFuneralRitos funerariosDueloFuneralTiempo libreBaile dominicalVascos en el extranjeroVecindadHermandadesMontes comunalesVecindad y vecindario\nEzkatza, aska aurrea eta kortea\nBizilekua ezkaratza izaten zan; han egiten eben denporarik gehien, jatorduak be bai. Aska aurrea ezkaratzaren bestekaldean egoan, eta bedarrak eukiteko erabilten zan. Behiei jatekoa handik emoten jaken. Kortan ganadua egoten zan, behiak. Azpigarria be bertan gordeten zan, behiei oheak-eta egiteko. Txahaltxuak atzeko partean eta behiak aurrean egoten ziran.\nErrotearen makinak eta piezak


Madre Coraje, Arriaga Antzokia - Donostia Kultura\nMadre Coraje, Arriaga Antzokia\nAntzezlan honen euskarazko bertsioa, Ama Kuraia, martxoaren 14ean izango da.\nGerra beti izan da negozioa. Eta Ana Fierling-ek badaki hori. Horregatik dabil bi semeekin eta alabarekin basakeriaren artean. Alde batekoei eta bestekoei zerbitzatzen diete, eta aldi berean ez batekoei ez bestekoei. Bitartean, historia epiko hau gertatzen da, ardatz nagusitzat gizakien biziraupenaren ankerkeria duena. Materialismoak gaina hartzen dio tragediari, gerrak sorgortu egiten gaitu, eta gizakiok ikasi gabe jarraitzen dugu, akats berberak eginez.\nAma Kuraia Bertolt Brecht-en Ama Kuraia eta bere semeak klasikoan oinarritua da, eta Arriaga Antzokiak ekoitzi du.\nZuzendaritza,moldaketa: María Goiricelaya. Euskarara egokitzapena, zuzendaritza laguntzailea: Kepa Errasti. Antzezleak: Itziar Lazkano, Ione Irazabal, Ane Pikaza, Eneko Sagardoy, Mikel Losada, Miren Gaztañaga, Iñaki Urrutia, Gabriel Ocina, Alfonso Díez, Idoia Merodio, Aitor Borobia, Adrián Garcia de los Ojos, Mikel Martínez. Parte hartze berezia: Bilboko Koral Elkarteko Euskeria Korua. Espazio eszenikoa: José Luis Raymond (AAPEE). Jantzien diseinua: Betitxe Saitua. Mugimendu eszenikoa: Eva Guerrero. Musika: Jon Aguirrezabalaga Zabala. Musika eta ahots moldaketak: Carlos Imaz. Soinu espazioa: Ibon Aguirre. Argiztapen diseinua: David Alkorta Bisualak: Estudio Gheada Banaketa: Portal 71\nInformazio gehiago: Arriaga Antzokia


Domekan Ordunteko urtegiari bira – Egizu elkartea\nDomekan Ordunteko urtegiari bira\nGoiz pasa egingo dugu oraingoan Ordunteko urtegira. Ibilbide lauak eta aldapatsuak tartekatuko ditugu Berbalagunon irteera hauetan. Igandeko 10 kilometroko ibilbide laua da ( 2,5 ordu), denok egiteko modukoa; gainera, paisaia ederrez inguratuta dago. Momentuz 14 lagunek eman dugu izena, eta 3 kotxe daude prest. Zuk zer egingo duzu? Izena emateko deitu eta lotuko gara metro plaza aurreko parkinean 9etan (619 935 541).\nKartelean erabili dugun argazkia flickr-en saltseatzen topatu dugu eta Koldok ateratakoa da, eskerrik asko, beraz, Koldori.\nEgizu Getxo Euskaldun elkartea2009-04-24T13:31:54+02:002009-04-24|agenda, berbalagunok, mendi irteerak|0 Comments


Bracken konderria (Kentucky) - Wikipedia, entziklopedia askea.\nBracken konderria (Kentucky)\nBracken konderriaren kokapena AEBtan\n38°41′N 84°05′W / 38.69°N 84.08°W / 38.69; -84.0838°41′N 84°05′W / 38.69°N 84.08°W / 38.69; -84.08\n532,53 km2 (%98.4)\n8,64 km2 (%1.6)\nBracken konderria (ingelesez: Bracken County) Kentuckyko konderri bat da, Ameriketako Estatu Batuetan. Hiriburua Brooksville da. 2010eko zentsuaren arabera 8.488 biztanle zituen, Bracken kilometro koadroko azaleran.\nBracken konderriak 541,17 kilometro koadro ditu. Horietatik 8,64 ura dira. Beste 532,53 lurra dira. Biztanleria dentsitatea 15,68 da.\n2010eko zentsoan bizi ziren 8.488 pertsonetatik 8.347 txuriak edo hispanoak dira. Horietatik hispano edo latino kategorian 96 dira. 29 beltzak edo afroamerikarrak. 17 amerikar natiboak ziren eta 0 Hawaii edo Pazifikoko irletako natiboak. 5 asiarrak ziren. Bestelako arraza bat kategorian 3 biztanle daude. Bukatzeko euren burua arraza bat baino gehiagotan 87 pertsonek kokatzen zuten.


Finalerako txartela lortu nahi du Txuri Urdinek – Txuri-Urdin Hockey Hielo\nFinalerako txartela lortu nahi du Txuri Urdinek\nLarunbatean eta igandean jokatuko ditu finalerdietako bigarren eta hirugarren partiduak Donostian eta garaipen bakar batekin nahikoa dauka sailkatzeko\nTxuri Urdinek playoffetako finalean sartzeko aukera dauka asteburu honetan. Joan zen astean Madrilen lortutako garaipenari esker (1-2), nahikoa dauka partidu bat irabaztearekin Majadahondaren aurka eta bi aukera dauzka. Larunbatean da lehena, 22.05-tan. Galduzgero, igandean berriz egongo dira aurrez aurre talde gipuzkoarra eta madrildarra, 14.45-tik aurrera.\nMadrilen argi geratu zen Majadahonda sasoi onean dagoela eta garaipena Txuriren bertsiorik onena eskatuko duela. Larri ibili ziren donostiarrak finalerdietako lehen puntua eskuratzeko. Nahiz eta 1-2 irabazi, ez zuten partidu ona jokatu La Neveran eta han emandako maila hobetu beharko dute Donostian hirugarren partidua soberan uzteko.\nMadriletik minduta etorri zen Luis Gimenez, bizkarrean hartutako kolpe baten ondorioz, baina ez du jokatzeko arazorik izango. Juan Muñozek gripe prozesua izan du astean zehar baina izotzera ateratzeko moduan egongo da ere. Ondorioz, talde osoa izango du bere esanetara Marcelinok aurkarien joko fisiko eta gogorrari aurre egiteko.\nEntranatzaile donostiarrak ez du erlaxaziorik nahi finalerdietako bigarren partidua jokatzeko: “Bigarren partiduan eskuratu nahi dugu finalerako txartela, baina ez da erraza izango. Madrilen argi geratu zen Majadahonda talde sendoa dela eta gure taldea ez dela playoffetara iritsi gustatuko zitzaidan bezain ondo”, dio Marcelinok.\n10 eurotan salduko dira larunbatean jokatuko den neurketarako sarrerak. Igandean, hirugarren partidua jokatzen bada, berdina izango da salneurria, baina larunbateko partiduan egon ziren guztiek 5 eurotan erosi ahal izango dituzte sarrerak.\nBestalde, Puigcerdan erabakiko da beste finalerdia. Piriniotako taldeak irabazi zuen lehen puntua Bartzelonan (4-5 irabazizgero) eta gaur eta bihar jokatuko dira gelditzen diren bi neurketak Gironako herrian. Bigarren partidua larunbat gauean izango da (22-tan) eta hirugarreana, beharrezkoa izanezgero, igandean (14.30-tan).


Eusko Jaurlaritzak 1.400 milioi euro bideratuko ditu Euskadiko eraldaketa digitala sustatzeko modu sinergikoan eta proaktiboan - SPRI\nGobernu Kontseiluak “Euskadi 2025 Eraldaketa Digitaleko Estrategia” onartu du, eta administrazioa ezarri du digitalizazioaren motortzat\nTapiak azpimarratu du Euskal Autonomia Erkidegoa ondo kokatua dagoela erronka horri aurre egiteko, politika publikoen inguruan hogei urtetan metatutako esperientzia egiaztatuari esker\nAurreikusitako 18 ekintza-ildoen artean, hauek nabarmenduko dira: Adimen Artifizialeko Zentroaren sorrera, 5-G enpresa-eremuetan zabaltzea, Data Centers sortzea, eta talentua eta gaitasun profesionalak indartzea\nNabarmentzekoa da 2025erako industrialdeen% 50ean 5G estaldura sartzeko helburua\nEusko Jaurlaritzak gaur egindako Gobernu Kontseiluan “Euskadi 2025 Eraldaketa Digitaleko Estrategia” onartu du eta Legebiltzarrera igorri du. Ekonomiaren Garapen, Jasangarritasun eta Ingurumen Sailak gidatutako plan honek, bertan nahastuta dauden eragile guztien laguntza sinergiko, proaktibo eta koordinatuarekin, eraldaketa digitalaren eredu berri batek ezartzen duen erronka babestuko du.\nArantxa Tapia sailburuak gogoratu du informazioaren gizartea bultzatzeko estrategiak 20 urteko ibilbidea duela Euskal Autonomia Erkidegoan, eta eboluzionatzen joan dela digitalizazio-aukerak txertatzeko, berrikuntza-palanka izateko duen gaitasuna aprobetxatzeko eta 4.0 industrializazio adimendun baterako ekoizpen-sektoreak modu disruptiboan eraldatzeko.\n2021-2025 aldirako, Eusko Jaurlaritzak 1.400 milioi euroko gutxieneko aurrekontu bateratua bideratuko du. Zenbateko horren barne hartzen dira, batetik, prozesu eta zerbitzu propioak digitalizatzea, eta ekipamendu informatikoak erostea eta mantentzea, eta, bestetik, euren eskumenen esparruan dauden kanpoko eragileen eraldaketa digitala bultzatzea.\nTapiak azaldu duenez, “besteak baino lehenago egokituz”, trantsizio teknologikoa eta digitala, energia- eta ingurumen-trantsizioa, eta trantsizio soziala eta sanitarioa dira Euskal Autonomia Erkidegoak arrakastaz gainditu nahi dituen hiru trantsizio globalak. “Koronabirusaren krisiak haiek zein garrantzitsuak diren argi eta garbi erakutsi du, bizkortu egin ditu eta datozen bost urteetarako munduko agendako oinarrizko elementu bihurtu ditu”.\nHorregatik, hori sustatzeko politika publikotan hogei urteko esperientzia egiaztatua metatu ondoren, informazioaren gizartearen aurrerapenaren adierazleek Euskal Autonomia Erkidegoa Europako herrialdeen artean buruan jartzen dute, eta estrategia horiek egokiak izan direla eta “Euskadi 2025 Eraldaketa Digitaleko Estrategiaren” abiapuntua sendoa dela erakusten dute.\nEuskadi 2025 Eraldaketa Digitaleko Estrategiaren bidez —EEDE2025 izen laburtuan—, eraldaketa digitalaren eredu berri bat definitzen da; horrek Euskal Administrazio Publikoaren eta eragile ekonomiko eta sozialen arteko harremana ulertzeko eta gauzatzeko beste modu bat dakar, erronka globalei elkarrekin aurre egin ahal izateko.\nEEDE2025en multzo horiek kontuan hartuz, estrategiaren helburu orokorra honako hau da: “Palanka teknologiko hasiberrien ezarpena bizkortzea, garapena indartzea eta bideratzaileen ahalmen frogatua aprobetxatzea, funtsezko aplikazio-eremuetan azkar barne har daitezen aktibatzea eta sustatzea, horrela, Euskal Autonomia Erkidegoak 2025erako aurre egin behar dion trantsizio teknologikoari eta digitalari, energia- eta ingurumen-trantsizioari, eta trantsizio sozialari eta sanitarioari lagunduz”.\nPalanka teknologikoak eta laguntza-bideratzaileak aplikazio-esparruekin konektatzeko helburuarekin, 4 bektore eta hauei dagozkien 18 ekintza-ildo definitu dira. Bektoreak honako hauek dira: ekimen bereziak; ekosistema integratua; gaitasun digitalak; azelerazioa, esperimentazioa eta erabilera. Bektore horietako bakoitzak 18 ekintza-ildo ditu, eta hauen mende daude ekimen eta proiektu zehatzak. Ekintza-ildoen artean nabarmentzekoak dira azken urteotan jada lantzen ari ziren ekimenak, hala nola Basque Cybersecurity Centre (BCSC), Banda Zabal Ultralasterraren Behatokia edo Metaposta zerbitzua. Ekimen berriren bat abian jartzea ere aurreikusten da, hala nola Basque Artificiales Intelligence Center (BAIC), enpresentzako elkarreragingarritasuneko plataforma bat abian jartzea, Data Centers delakoak sortzen laguntzea edo enpresa-mailan 5G erabiltzeko erraztasunak ematea. Hori guztia, beti, desparekotasun digitala murriztea bilatuz.\nEkimen berezien artean, nabarmentzekoa da 2025erako industrialdeen% 50ean 5G estaldura sartzeko helburua.\nEra berean, EEDE2025en esparruan, Jaurlaritzako gainerako sailekin lankidetzan jardungo da, sinergiak sortzeko ezagutzak trukatuz, beharrezkoa den guztietan. Lankidetza hori lagungarria izango da Euskal Administrazio Publikoa gehiago digitalizatzeko; eta horrek, aldi berean, herritarren zerbitzuak eta bizi-kalitatea hobetzeko balioko du.\nEuskadi 2025 Eraldaketa Digitaleko Estrategiak bost urteko epea du bere helburuak betetzen direla ziurtatzeko, identifikatutako trakzio-ekimenak garatzeko eta, hala badagokio, betearazpenean aurrera egitearen arabera edo lege-, ekonomia-, gizarte- edo teknologia-aldaketei erantzuteko egokitzat jotzen diren beste ekimen batzuk barne hartzeko.\nEusko Jaurlaritzak oso gogoan ditu Europako Batzordetik datozen gidalerroak, eta bere egiten ditu, gure herrialdearen helburu eta lehentasun berezietara egokituta. Hala, iragan martxoaren 9an, Europako Batzordeak «2030erako Iparrorratz Digitala: Hamarkada Digitalaren Bide Europarra» izenburua zeraman komunikazioa aurkeztu zuen. Komunikazio hori esparru orokorra osatzen duen Europaren etorkizun digitala taxutzeko estrategian oinarritzen da. Aitzitik, bertan ere kontuan hartzen dira koronabirusaren pandemiak eragindako aldaketa izugarriak; izan ere, pandemiak tresna digitalen erabilera izugarri bizkortu du eta beren aukerak erakutsi ditu, baina, era berean, agerian utzi du gure gizarteak desparekotasun digital berrien aurrean duen ahultasuna.\nEuskal Autonomia Erkidegoa prest dago trantsizio horrek dakarren erronkarik handiena bere gain hartzeko, eraldaketa digitaleko eredu berri bati helduz.\n18 ekintza-ildo herrialdearen eraldaketa digitalerako\nBCSCa sendotzea eta enpresara bideratzea\nBanda Zabal Ultralasterraren Behatokia sendotzea\nBAIC zentroa abian jartzea\nDatuaren Europako Estrategian laguntza\nEnpresentzako elkarreragingarritasun-plataforma bat abian jartzea\nEkosistema agerian jarri eta sendotzea\nNazioarteko sareetan eta eragileekin kokatzea\nData center-en sorkuntza bultzatzea\nDesberdintasun digitala murriztea\nLanbide-gaitasun digitalak bultzatzea\nEIKT talentu orokorraren eta espezializatuaren sorkuntza bultzatzea\nSentsibilizatzea eta zabaltzea\nBizkortzea, Esperimentazioa eta Erabilera:\nTeknologia digitalak ezartzea\nETEen digitalizazioa bizkortzea\nEnpresetan Banda Zabal Ultralasterraren eta 5Garen erabilera erraztea\nDigitalizazioaren arloko ekintzailetza eta barne-ekintzailetza sustatzea\nEnpresek cloud zerbitzuen eskaintza eta eskaria sustatzea


Txina 100kw inbertsoreen fabrikatzaileak eta hornitzaileak - Sunrise\nHasiera > Produktuak > Eguzki Inbertsore Trifasikoa > 100kw inbertsorea\n100kw-ko inbertsore hau maiztasun baxuko uhin sinusoidal hutsezko inbertsorea da, azken produktua da, informazio digitala eta sarearen multzoa produktu adimentsu handienetako bat bezala, informazioa biltzeko sistema sendoak, seinaleak prozesatzeko sistemak, detektatzeko sistemak eta babes sistema hobetzeko. Hainbat ingurune elektrikotan oso erabilia, diseinu pertsonalizatua, gizon-makina elkarrizketa funtzio atsegina, ukipen-pantaila LCD pantaila potentzia bistaratzeko moduluaren azken garapena da, erabiltzaile-interfaze grafikorik ezagunena eta intuitiboena erabiliz. LCD pantaila orokorreko moduluarekin alderatuta, ukipen-pantailako pantailako modulu honek urrats konplikaturik gabe, erabiltzaileek pantailako botoi analogikoa sakatzen dute informazio egokia lortzeko, erraz ulertzeko; moduluak, berriz, ukipen-pantailako pantaila eta denbora errealeko erlojua eta memoria konfigurazio informazio osagarria ditu. Babes funtzio osoa du, sarrerako gain-tentsio/baxua, gainkarga, zirkuitu laburra, bateria-tentsio baxua, tenperatura gainditzea eta abar.\nOngi etorri handizkara eta erosi 100kw inbertsore pertsonalizatua gure fabrikatik. Ongi etorria zara gure fabrikara etortzea 100kw-ko inbertsore berriena, berriena, merkea, moda eta kalitate handikoa erostera. Ziur egon zaitezke gurekin deskontu produktua erosteko. Zurekin lankidetzan aritzea espero dugu, gehiago jakin nahi baduzu, orain kontsulta gaitzazu, garaiz erantzungo dizugu!\nMaiztasun baxuko hiru faseko saretik kanpo eguzki inbertsore 100kw\n100kw-eko saretik kanpoko eguzki-inbertsore hau maiztasun baxuko uhin sinu-inbertsore hutsa da, azken produktua da, informazio digitala eta sarearen multzoa produktu adimendun handienetako bat bezala, informazioa biltzeko sistema sendoak, seinaleak prozesatzeko sistemak, detektatzeko sistemak eta babes-sistema hobetzeko. . Hainbat ingurune elektrikotan oso erabilia, diseinu pertsonalizatua, gizon-makina elkarrizketa funtzio atsegina, ukipen-pantaila LCD pantaila potentzia bistaratzeko moduluaren azken garapena da, erabiltzaile-interfaze grafikorik ezagunena eta intuitiboena erabiliz. LCD pantaila orokorreko moduluarekin alderatuta, ukipen-pantailako pantailako modulu honek urrats konplikaturik gabe, erabiltzaileek pantailako botoi analogikoa sakatzen dute informazio egokia lortzeko, erraz ulertzeko; moduluak, berriz, ukipen-pantailako pantaila eta denbora errealeko erlojua eta memoria konfigurazio informazio osagarria ditu. Babes funtzio osoa du, sarrerako gain-tentsio/baxua, gainkarga, zirkuitu laburra, bateria-tentsio baxua, tenperatura gainditzea eta abar.\nâ™¦ 100KW inbertsore trifasikoa\nHau saretik kanpoko eguzki-sistemarako 100kw-ko industria inbertsore bat da, AC sare/sorgailuaren sarrera konektatu dezake babeskopia egiteko.\n100kw-ko industria-erabilerako inbertsore honek ukipen-pantaila bat du, LED+LCD, erabiltzaileek informazioa intuitiboki ikusteko erosoa dena.\nEkoizpen esperientzia aberatsa eta kalitate kontrol zorrotza. Fabrikatik irten aurretik, 100kw-ko inbertsore bakoitzak ikuskapen zorrotzak egin ditu.\nMaiztasun baxuko eguzki-inbertsore estandarra esportatzeko ontzia, garraiobide ezberdinetarako egokia. 100kw eguzki-inbertsorearen bero-saltzen den serierako, material inbentario nahikoa dugu, eta horrek entrega-epea asko laburtzen du.\nG: Zein da 100kw eguzki-inbertsore honen entrega-denbora?\nG: 100kw eguzki-inbertsore hibridoa al da?\nA: Bai, 100kw-ko inbertsore honek AC sare / sorgailua konekta dezake babeskopia egiteko\nG: Zein da eguzki-panelen inbertsore honen tentsioa 100kw?\nA: Bai, eguzki inbertsore saretik kanpo 100kw.\nG: Zein da 100kw eguzki-energia inbertsore honen bermea?\nG: Zein da 100kw hiru faseko eguzki-inbertsore honen ordainketa-epea?\nHot Tags: 100kw inbertsorea, Txina, fabrikatzaileak, hornitzaileak, handizkako salmenta, prezioa, berriena, stocka, prezio baxua, pertsonalizatua


Philip K. Dick-en ipuinekin “Ordaina” bilduma plazaratu du Meettok argitaletxeak | Hitzen uberan\n← Szenatokian parte hartzeko deialdia zabaldu du EHAZEk\nUnai Elorriaga, “Irakurrieran” irratsaioko elkarrizketarik berriena →\nPasa den astean aurkeztu zuten Donostian Philip K. Dick-en ipuinekin osatutako Ordaina liburua, Meettok argitaletxearen eskutik. Aritz Gorrotxategik itzuli ditu testuak, Iban Zalduak egin du hitzaurrea.\nHamaika narrazio kronologikoki ordenatuta biltzen dut Ordainak, Meettok argitaletxekoen esanetan “Dicken estiloa eta bilakaera hurbilagotik eta zehaztasun handiagoz hautemateko”.\nAritz Gorrotxategik itzuli ditu narrazioak. Ordaina liburuaz gain, azken asteetan emankor ageri zaigu Aritz Gorrotxategi euskal letren plazan: Koldar hutsa zara (Erein) nobelaren argitalpena, “Poesia eta pentsamendua” jardunaldien antolakuntza, edota kulturaren inguruko iruzkingintzan.\nIban Zalduak idatzi du liburuko hitzaurrea, eta berak lagundu zuen Aritz Gorrotxategi aurkezpen egunean. Aurkezpenean irakurritako testua irakurri dezakezue Zalduaren blogean: Hamaika arrazoi Philip K. Dick (euskaraz) irakurtzeko.\nBertatik atera ditugu lerro hauek, zientzia fikzioa hizpide: “Dickek, generoaren konbentzioak eta topikoak bete-betean erabiltzen dituen arren –bidaiak denboran eta izarretan zehar, alienigena zein errobotekiko harreman gatazkatsuak, espazioaren koloniakuntza, apokalipsiak eta postapokalipsiak…–, modu berezian egiten du, zentzu oso filosofiko eta hausnartzaile batekin: goi literaturarako ohikoa den maila iristen du maiz, hondakin-materialak diruditenetatik abiatua baina”.\nEsku artean duzun liburua Philip K. Dicken narrazioen bilduma bat da. Gehienbat nobelengatik ezaguna bada ere, Dickek harribitxi ugari idatzi zituen ipuingintzaren generoan. Ipuin horietako batzuk film ezagunen oinarri izan dira; esaterako, Minority Report (Gutxiengoaren txostena). Guztira, hamaika narrazio kronologikoki ordenatuta biltzen ditu ORDAINAk, Dicken estiloa eta bilakaera hurbilagotik eta zehaztasun handiagoz hautemateko.\n“Dick XX. mendeko hamar idazle handienetakoa da AEBetan, eta hori esatea ez da gutxi. Kafka moduko bat zen, azido lisergikotik eta amorrutik igaroa”. Roberto Bolaño\n“Philip K. Dick ezinbesteko idazle bat da, norbaitek-asmatu-beharko-luke motako idazle horietako bat”. Jonathan Lethem\n“Ez dut uste Thomas Pynchon, David Foster Wallace, Don DeLillo edo Jonathan Lethemena bezalako obrak, Dickenetik urrun egonda ere —haien hizkuntzarekiko harremanean, batez ere, guztiz uler daitezkeenik Dick aurretiaz existitu izana kontuan hartu gabe”. Iban Zaldua


Euskarazko hedabideak: February 2014\nElizak komunikatzen ikasi behar du\nJosetxo Vera apaiz nafarrak Elizaren hedabideen ordezkariak deitu zituen Madrilera pasa den otsailaren 3tik 5era.\nElizak ez duela ondo komunikatzen esan ohi da eta, Elizaren betebeharra Berri Ona komunikatzea denez, afera honetaz aritu ziren bertaratutakoak. Josetxo Vera Hedabideen Batzorde Episkopaleko arduraduna da (kazetaria da, apaiza izateaz gain) eta Nafarroako Elizbarrutiko La Verdad aldizkariko zuzendaria izan zen zenbait urtez. Berton zegoelarik, besteak beste, aldizkari horren euskarazko gehigarriaren bultzatzailea izan zen.\nElizak hainbat eta hainbat notizia sortzen ditu munduan barrena, gehien gehienak garrantzi handikoak. Duela gutxi, esaterako, Aita Santu berria dela-eta, sekula baino gehiago hitz egin eta idatzi egin da Elizaz eta Aita Santutzaz. Berri positiboek merezi dute eta negatiboek baino indar gehiago eta eragin onuragarriagoa dute: ikuspegi hori sustatu behar dela ikusi zuten batzar hartan parte hartu zutenek.\n2012an Elizbarrutien hedabideetako ordezkariek otoitz hau errezatu zuten:\nOración del comunicador\nSeñor Jesucrito, por medio de María, haznos transmisores de la verdad, libres defensores de la libertad, independientes e imparciales, promotores del bien común y de la concordia, voceros de los valore humanos y espirituales, veraces, ecuánimes, honrados, impulsores de los marginados, leales a nuestra conciencia. Ayúdanos a defender la paz y la convivencia, a respetar la dignidad de las personas, a mantener nuestra integridad profesional, a rectificar nuestros errores. Líbranos de la ligereza y de la frivolidad, de la adulación al poder y del servilismo, del sensacionalismo y de la prepotencia, de los prejuicios y de la agresividad. Haznos sencillos portavoces de la Verdad, que conduce a Ti, Señor Jesús. AMEN\nEuskal munduan ere kristauok komunikatzen ikasi behar dugunez, hona hemen otoitz horren behin-behineko euskarazko itzulpena... erabili dezagun:\nJesukristo ene Jauna, Maria zure Amaren bitartez, egin gaitzazu egiaren garraiolariak, askatasunaren defendatzaileak, inpartzial eta independienteak, guztien ongi eta adiskidetasunaren sustatzailean, espiritu eta gizatasunaren balioen bozeramaileak, egin gaitzazu egizale eta zuzenak, ondratuan, baztertuen bultzatzaileak, gure kontzientziarekiko leialak. Lagun gaitzazun bakea eta elkarbizitza defendatzen, gizakien duintasuna errespetatzen, lagun gaitzazu gure zintzotasun profesionalari eusten, gure akatsak zuzentzen. Libra gaitzazu arinkeria eta fribolitatetik, libra gaitzazu poterearekiko lausengutik eta koipekeriatik, sentsazionalismotik, nagusikeriatik, aurreiritzietatik eta oldarkeriatik. Egin gaitzazu Egiaren bozeramaile apalak, Zuregana garamatzan Egiarenak, Jesus gure Jauna. AMEN\nPosted by Asier Barandiaran at 3:46 AM No comments:\n«Bilbon egiten den euskarazko komunikazioa batu nahi dugu»\n'Uriola.info' komunikazio egitasmoak, Bilboko euskara hutsezko hainbat hedabideren informazioa zabaltzeaz gain, hiritarrei parte hartzeko aukera zabala ematen die.\nBerria.com heldibetik hartuta, 2014-02-26\nEkimen interesgarria inondik ere, hedabideak eta hizkuntzaren normalizazioa batera doazela frogatzera datorren beste mugarri bat. Etorkizun emonkorra opa diogu hemendik.\nBilboko euskal komunikabideak biltzen ditu Uriola.info plataformak. Bilboko informazioa euskaraz, formatu digitalean eta auzolanean zabaltzen duen hedabidea da. Bertan, Bilboko euskarazko hainbat hedabideren informazio bateratua ikusi ahal izango da. Tokikomen laguntzarekin sortutako plataforma da, eta beste euskarazko hedabideei ateak zabaltzen dizkiete. Helburua Bilboko euskarazko komunikazio bateratua egitea da. Gaur aurkeztuko dute, 19:00etan, Bilboko Kafe Antzokian.\nZein taldek osatzen duzue Uriola.info?\nBerton aldizkariak, Prest! aldizkariak eta Bilbo Hiria irratiak osatzen dugu. Horrez gain, hiritarrek eta hainbat eragilek ere parte har dezakete Uriola.info-n.\nZer da Uriola.info? Nola sortu zen horrelako komunikazio egitasmo bat egiteko ideia?\nBereziki bilbotarrentzako komunikazio egitasmoa da, Berton, Prest! eta Bilbo Hiria irratiak Tokikomen laguntzarekin sortu dutena. Tokikom erakundeak hausnarketa bat egin du euskarazko hedabide txiki eta ertainen iraupenaren inguruan, eta ahulen batasuna deitu dion estrategia ipini du martxan. Hortaz, euskarazko tokiko komunikazio lanean ibiltzen garenon bateratze lana sustatzeko asmoz sortu du plataforma hau.\nZein helburu lortu nahi dituzue?\nBilbon egiten den euskarazko komunikazioa batu nahi dugu. Uriola.info webgune bat baino gehiago da, plataforma bat da. Norbanakoen eta eragile kolektiboen parte hartze zuzena eta aktiboa sustatu nahi dugu, eta baldintza bakarra eskatzen diegu parte hartzaileei: euskara hutsez aritzea. Itxura aldetik ere oso irekia da, eta protagonismo handia eman nahi diegu bilbotarrei. Euskarazko komunikabide sendo bat izan nahi dugu; horregatik, parte hartzeak garrantzi handia du proiektu honetan.\nUriola.info hedabide bat baino gehiago dela eta plataforma bat dela esan duzu; zein hutsune beteko ditu?\nBilbon ez dago Bilboko esparrura mugatzen den euskara hutsezko komunikabiderik. Daudenak elebidunak dira, baina, kopuru aldetik, erdiak baino gehiago gaztelaniaz egiten duten komunikabideak dira. Ondorioz, Bilbon euskaldunon eta euskararen presentzia bigarren mailara pasatzen da. Bilbon euskarak oso astiro egin du aurrera, eta guk erabilpen horri bultzada handi bat eman nahi diogu, eta euskararen erabilera normalizatzen lagundu.\nDiozuenez, auzolanean zabaltzen duzue informazioa. Nola lan egiten duzue?\nPazientzia handiz antolatu beharko dugu. Esan bezala, Berton aldizkariak, Prest! aldizkariak eta Bilbo Hiria irratiak osatzen dugu proiektua, eta uste dugu hiruron artean ongi eutsiko diogula proiektu honi. Orain arte kolaborazioak egin ditugu elkarrekin, baina hemendik aurrera gure harremana estuagoa izango da.\nNolako informazioa lantzen duzue?\nBilboko Udalak hainbat udal erakunde ditu, eta informazio asko ematen dute horiek. Baina, udalaz gain, herri eragileak daude, guri aparteko interesa sortzen digutenak eta gure informazio iturri izango direnak.\nNola har daiteke parte Uriola.info atarian?Zer egin behar da bertako erabiltzaile edo kide izateko?\nOso erraza da. Uriola.info-n sartu, eta bi aukera daude: alde batetik, erabiltzaile izatea, eta, horretarako, izena eman behar da. Pasahitz bat ematen dugu, eta nahikoa da helbide elektroniko bat izatea plataformako edukiei buruz iritziak emateko. Bestalde, kide egiteko aukera dago bai norbanakoentzat baita erakundeentzat ere. Datu batzuk bete behar dira, eta ondoren profil bat zabaltzen da. Profil horren bidez, argazkiak, artikuluak, iruzkinak eta bestelako edukiak gehitzeko aukera izango dute kideek, baita iritziak partekatzeko aukera ere.\nPosted by Asier Barandiaran at 10:27 AM No comments:\nEiTBko kazetariek hitz egitean gainditu behar dituzten beldurrak\nEuskal kazetarien beldurrak eta sekretuak jendaurrean ari direlarik.\nTestigantza interesgarriak, eitb.com-etik hartua.\nPosted by Asier Barandiaran at 3:33 AM No comments:\n«Bilbon egiten den euskarazko komunikazioa batu na...\nEiTBko kazetariek hitz egitean gainditu behar ditu...


Athleticen finalaren atarian arduraz jokatzeko eskatu du Segurtasun Sailak\nOsasun-arauak betetzeko deia egin du Eusko Jaurlaritzak. Ertzaintza eta Udaltzaingoek Athleticen Sevillaranzko irteerarako eta finalaren egunerako neurri bereziak hartuko dituzte.\nZaleak Athleticen autobus aurrean pilatuta, Sevillara abiatu zirenean, apirilaren 1ean. Irudia: EFE\nEusko Jaurlaritzak kontzientziazio-kanpaina bat jarri du abian, herritarrak "ardutsu" jokatzeko eta osasun-araudiak bete ditzaten eskatzeko, Athleticek larunbat honetan Sevillan Bartzelonaren aurka jokatuko duen Errege Kopako finala dela eta.\nEusko Jaurlaritzako Segurtasun sailburu Josu Erkorekak azaldu du helburua dela herritarrei "arduratsu" jokatzeko beharra dagoela esatea eta pandemiari aurre egiteko osasun neurriak errespetatzea "pertsona ororen betebeharra" dela gogoraraztea.\nKontzientziazio-kanpainaz gainera, Segurtasun Sailak segurtasun-dispositibo berezi bat iragarri du, eta neurri bereziak ezarriko ditu taldea Sevillara abiatzen denerako, ez daitezen errepika apirilaren 1ean gertatu ziren pilaketak. Orduan ez bezala, Athletic taldeak ez du bidai-plana iragarri, hain zuzen ere jendea ez dadin irteera horretara joan.\nHala, Ertzaintzak eta Udaltzaingoek filtroak ezarriko dituzte eta errepideak itxi; gainera, sarbide batzuetan kontrolak ere jarriko ditu jende asko elkartzea eragozteko. Bizkaiko Trafikoko Lurralde Unitateak lagunduko dio taldeari aireporturaino, auto edo motor ilararik sor ez dadin.\nSegurtasun Sailak dei egin die zaleei ez gerturatzeko Athleticen Lezamako instalazioetara, ezta Aireportura ere. Era berean, dei egin dute osasun-araudiak errespetatzeko, eta esku-hartze zorrotzak iragarri dituzte arau-hausteak egiten dituztenentzat. Gogorarazi du, gainera, kontuan izan behar dela udalerri batzuk, Bilbo bera besteak beste, itxita daudela perimetralki.\nAsier Erkoreka Euskadiko Udaltzaingoko Buruen Elkarteko (EUBE-AJEPLE) presidenteak gaur goizean Radio Euskadiko Boulevarden esan duenez, Udaltzaingoa "atsekabetuta" dago aurreko finalaren atarian agertutako arduragabekeria indibidualagatik, eta azpimarratu du dispositiboak "ondo ateratzen" direla "herritarrak egoeraren jabe direnean".\nJosu Bujanda Ertzaintzako burua Egun On Euskadi programan elkarrizketatu dute eta adierazi du, Ertzaintzak egin dezakeenaz aparte, garrantzitsuena "herritarrek egin dezaketena" dela, eta arduraz jokatzeko deia egin du. Gaurtik izango da Ertzaintza Lezaman jende pilaketak saihesteko zereginean. Gaineratu duenez, Bilbon oinezko patrullak ohi baino ugariagoak izango dira partida egunean, pilaketak saihestu eta jendeak osasun neurriak betetzen dituela ziurtatzeko, baina ez da kale-mozketarik aurreikusten.


Ostegun bidaiariak 2017 — Aretxabaletako Udala\nOstegun bidaiariak 2017\nInfo Ostegun bidaiariak 2017\nBidaien diaporamak Aretxabaletako tabernetan\nIkusi, entzun eta konpartitu zure bidaiak\nMartxan da berriro ere ostegun bidaiariak egitasmoa. 4 emanaldi izango dira lau taberna desberdinetan. Aurtengo ekitaldian, ikasleak izango dira protagonista eta beren bizipenak partekatuko dituzte bertaratuko diren guztiekin.\n• Maiatzak 18: Paulaner Taberna. 21:30 Guatemalako indigenen egonaldia. Elene Aizpuru.\nHUHEZIko ikasleak, hiru hilabete egin zituen Guatemalan, indigena familia batean bizitzen eta eskola txiki batean irakasle praktikak egiten. Gainera, asteburuetan sumendiak, herrixkak, oihanak eta bestelako kulturak ezagutzeko aukera izan zituen.\n• Maiatzak 25: Exprex taberna. 21:30\nIkasketa eta bizipenak Kanadan. Miren Aranzabal. Enpresagintzako ikasketen azken lau hilekoa Toronto (Kanada) egin zuen. Ikasteaz gain, Toronto, Montreal, Ottawa eta New York bisitatu eta hainbat abentura bizi izan zituen: elurra, gastronomia ezberdinak, azken orduko planak, ingelesa…\n• Ekainak 1: Haizea taberna. 21:30\nHezkuntza bereziko praktikak Txilen. Irati Borge.\nHUHEZIn hezkuntza berezia ikasten dihardu eta Txilen Down sindromearekin lan egiten duen elkarte batean praktikak egin zituen. Santiago hiriburuan zein hegoaldean bizi izan zen eta herrialdea ezagutzeko aukera izan zuen.\n• Ekainak 8: Dagda taberna. 21:30\nMexikoko kulturaz maiteminduta. Anne Baskaran.\nIkus-entzunezko 3. maila ikasi zuen Mexikon eta bertako kulturaz maitemindu zen. Hildakoen egunean Michoacan-eko hileerriak bisitatu, Mexikoko golkoan kayak egin, herri txiki bateko eskolan lagundu. Ozeano barean oinak sartu… denetik probatu zuen.


Indiako nesken etorkizuna hobetzea | Consumer\nIndiako nesken etorkizuna hobetzea\nJaiotzean baztertuta, neska asko harrera-zentro batera joaten dira, abandonatuta eta familiaren deserrotze-sentsazioarekin\nEgilea: Egilea Azucena García\narabera: Asteazkena, 2009ko uztailaren 01a\nIndian arrazoi bat dago neskak baztertzeko: neskatoak izatea, hain zuzen. Sexuaren arabera, emaitza bakarreko zientzia zehatza da haurren etorkizuna. Haur batzuen bizitza beren familiek haiengandik eta amengandik baztertzen dutenean hasten da. Indian emakume jaiotzea ez da harro egoteko arrazoia. “Eta horrela jarraituko du hil arte”, kexu da Esther Millán, ASMSSko lehendakaria.\nGKE horrek Orissa estatuan lan egiten du, Indiako ekialdeko kostaldean. Eremu guztietan emakumearen balorazioa handitzen saiatzen da, eskoletako hezkuntzaren eta lana bultzatzearen bidez. Ahalegin handia egin behar da, eta beste programa batzuekin elkartzen da, besteak beste, adingabeentzako harrera-etxe bat edo hezkuntza ez-formaleko proiektuak mantentzearekin.\nHarrera-etxean 320 adingabe bizi dira gaur egun, eta horietatik sei bakarrik dira haurrak. Indiako emakumearen ezaugarri bereziak dira hain desorekatuak diren zifren errudunak. “Familia batek seme-alabez arduratzeko arazoak baditu —azaldu du Millán-ek—, lehenengo harrera-zentro batean uzten duena neskatoak dira”. Beste batzuetan, harrerako neskak umezurtzak dira. Ez dute seniderik edo, halakorik badute, ez dute haien erantzukizunik. “Indian emakumea jaiotzea ez da zortea benetan”, dio Millánek.\nTxikiek ezaugarri komun bat dute: abandonatuta eta deserrotze familiarra. Pertsona maiteen gaitzespenak hutsune hori eragiten du, denbora bakarrik baita sendatzeko gai. Horregatik, ASMMSk babesera jotzen du. Izan ere, beste herrialde batean pertsona batzuk arduratzen direla jakiteak lagundu egiten die haurrei autoestimu falta gainditzen.\nBesoetakotzea laguntza psikologiko handia da txikientzat, bermatuta sentitzen baitira.\nHaur babestuek beren aitabitxiak guraso gisa sentitzen dituzte eta horrela deitzen diete: babesle-ahaideak (laguntza-gurasoak). “Harro daude ematen dieten babesaz. Aita-ama pontekoek gogoratzea laguntza psikologiko handia da”, dio erakundeak.\nEzgaitasun fisikoa duten txikien kasuan, erakundeak aurre egiten die egin beharreko eragiketen kostuari; ezgaitasuna psikikoa denean, berriz, “zentroan zailagoa da”, ezgaitasuna zaintzen dutenak eta gainerako haurrak arduratzen dira kaltetutako adingabeez. “Maitasun handiz zaintzen dituzte horiek”, azaldu du Esther Millánek. Neskato horiek hazten direnean, harrera-etxean espazio bat eta egin beharreko jarduera bat aurkituko dituzte.\nZer gertatzen da helduak direnean?\nOro har, emakume indiarrak familiako gizonen mende daude bizitza osoan: lehenbizi aitarena eta anai-arrebena, eta, gero, senarrarena eta seme-alabena. Ezkontzen direnean, familiak dote garestia ordaindu behar du, eta senarraren etxera joaten dira beti.’ “Normalean ez dute ahotsik ez erabaki-ahalmenik. Senarra nekatzen denean, inolako babesik gabe bilatu behar dute bizitza, eta, askotan, baita seme-alaba txikiekin ere”, dio Millánek.\nEmakume zapalduen harrera-zentroetan, emakume horiek lanbide bat ikasten dute bizimodua ateratzeko\nGertatzen da, halaber, tribu-eremu bat denez, Orissak ez duela erroldarik eta emakume askok ezin dutela frogatu ere egin. Egoera horrek “alargunen zabortegi” deritzona sortzen du. Senarra hiltzen denean, senarraren familiak jabetza guztiak kentzen dizkio emazteari, eta ezin du frogatu ezkonduta egon zela.\nTestuinguru horretan, SMSSren lanen artean, Espainiako antolakundearekin lankidetzan aritzen den toki-erakundea, emakume errefusa eta adinekoentzako harrera-zentroak mantentzea dago. Lehenengoetan, emakumeek lanbide bat ikasten dute, bizitza irabazi ahal izateko. Bigarrenetan, eskaera handiarekin, babesa, zaintza eta maitasuna ematen dira. “Bizi-baldintzak hain mugatuak diren eta haurrek ere beren mantenua bilatu behar duten eremu batean, ez da zaila lan egiteko gai ez diren eta familia mantentzeko gai ez den adineko pertsonak aurkitzea”, dio Millánek.\nbizitza harrera india-eu niñas-eu zentro\n19. COVIDak arriskuan jarri du emakume, haur eta haur zaurgarrien osasun-egoera jaitsi egingo dela


MENDERAGABEA [4S] (2002)(Wesley Snipes)\n► MENDERAGABEA [4S] (2002)(Wesley Snipes)\nSortzailea Taichisan, 2011ko Abuztuaren 17a, 10:24:30\n2011ko Abuztuaren 17a, 10:24:30 Azken aldaketa: 2017ko Azaroaren 11a, 10:06:31 xbartola(e)k egina\nIzenburu Originala: Undisputed\nTamaina: 789 MB\nBideoa: XviD- 16:9\nEr: [MEGAUPLOAD] MENGERAGABEA (2002)(Wesley Snipes)\n2011ko Abuztuaren 17a, 22:26:14 #1\nEskerrik asko Taichisan! Zeu eta Godelet Martxa ederra hartuta zaude udara honetan. Tamalez futbol partiduak ari dira ugaltzen gure zorioneko euskal kirolbistan, eta horrek esan nahi du filmeak (ETBko jende burutsu harentzat betegarri hutsa baino ez dena) murriztuko direla ohiko maila barregarri eta lotsagarrira iritsi arte. Bide batez, ba al duzu jaistea "BERE MAIESTATEAREN ZERBITZU SEKRETUA"? Ezin izan bainuen oso-osorik grabatu.\nBesarkada bat eta eutsorreri aiskireok!\n2011ko Abuztuaren 17a, 23:22:25 #2\nBeste James Bondeko filme bat bota zuten?? Noiz izan zen hori? Badakizu zer gertatzen dan, nik filmeetaz aparte irudi errealeko telesail guztiak eta animazio pixkat hartzen nabilela, egunean 5 ordu grabatuz, asteburuan izan ezik, filmeak besterik ez daude eta ETB3n.\nEgia borobila da esaten dozuna, etb honek(faxista alegia) Euskaraz bikoiztutako GUZTIA dauka hutsuneak betetzeko, beitu ta FRINGE, sekulako publizitatea, igandero emanda ta derrepente.... lehen denboraldiko azken atala bota ez ezin bigarren denboraldiko 3 ataletik segitu zuten, ta hemen ez da ezerrrr gertatzen. Bigarren denboraldiko 8.atalean derrepente ARRATSALDERO emititzen zuten ordutegian hasi ziren emititzen (gaur egun emoten hari direna) eta Hasieratik! Gauza da falta ziren atal horiek orain emititu dituztela, eta atal berriak baita, inori ezer esan gabe, Arratsaldero sekulako utsunea utzi die eta (lehen filme pare batekin listo). Baino bueno, ezer baino gutxiago auxe, gauza da egunero ibili behar dugula begira webguneari zer asmatzeko zain. Eskerrik asko zuri ere Burrundaie, zure lana ere premiazkoa da ta hemen!\n2011ko Irailaren 10a, 16:09:26 #3\nBenetan eskertzen dizuet hirurei. Zure lana izugarria da, eskerrik asko.\nEr: [MEDIAFIRE] MENGERAGABEA (2002)(Wesley Snipes)\n2012ko Otsailaren 04a, 16:20:00 #4\nMEDIAFIREra igota! :evil:\nEr: MENDERAGABEA [MF] (2002)(Wesley Snipes)\n2012ko Uztailaren 30a, 20:06:52 #5\nMF-ra berriz igota. :omgomg:\nEr: MENDERAGABEA [4S] (2002)(Wesley Snipes)\n2013ko Apirilaren 02a, 21:57:06 #6\nRe: MENDERAGABEA [4S] (2002)(Wesley Snipes)\n2017ko Azaroaren 11a, 10:07:40 #7


Afiliación, Inscripción y Modificaciones Afiliación, Inscripción y Modificaciones a95898b8-ebda-4cf5-bc8b-714e0103208c\nZerbitzu honekin heriotzagatiko EEE hitzarmen bereziaren baja eskaera izapidetu daiteke edo harpideduna pentsiodun egoerara alda daiteke Erregistro Elektronikoaren bidez.\nZerbitzu honekin enpresa jarduera berrabiaraztea eska daiteke Erregistro Elektronikoaren bidez, baita jarduera horri lotutako kotizazio kontuaren kodearen aktibazioa ere.\nZerbitzu honekin Gizarte Segurantzaren Sisteman enpresaren jarduera bukatu dela idaztea ahalbidetzen du Erregistro Elektronikoaren bidez, haren langile guztiei baja eman eta gero.\nEnpresariaren telefonoaren eta helbide elektronikoaren aldaketa eta komunikazioa\nZerbitzu honen bidez, Aldi Baterako Ezgaitasuna, Lan Istripua/Lanbide Gaixotasuna, Jarduera Etetea eta Mutualitatearen estaldurei buruzko datuak aldatu ahal izango dira hurrengo urterako.\nIzen ematea eta CCCren esleipena enpresari indibidualentzat,\nZerbitzu honen bidez kontu kode nagusi bat (CCC) edo bigarren mailako kotizazio-kontu baten esleipena eska daiteke.\nIzen-emate eta CCC esleipen eskaera talde-enpresarientzat\nKotizazio Kontuko Kodearen datuak aldatzea\nZerbitzu honek, Erregistro elektroniko bitartez, Gizarte Segurantzaren edozein Erregimenetan izen emanda dagoen enpresa bat identifikatzen duten datuak aldatzea ahalbidetzen du, erakunde kudeatzaile eta/edo laguntzailea izan ezik.\nLangile autonomoaren datuak aldatzeko\nLekuz aldatutako langileen eskaera. TA eredua. 300\nZerbitzu honen bidez Gizarte Segurantzaren eta norbere konturako langileen edo autonomoen Erregimen Bereziak babesten duen pertsonaren arteko harremana amaitzeko eska daiteke.\nJarraitu Importass-en. Diruzaintzaren Ataria\nZerbitzu honekin, Erregistro Elektroniko bidez, Gizarte Segurantzaren Sisteman alta eska daiteke. Horretarako, Enplegu-Erregulazioko Espedientetik (EEE) datorren hitzarmen berezi bat sinatu behar da.\nZerbitzu honekin, enplegu-erregulazioko espedienteko (EEE) hitzarmen berezian sartuta dauden langileen datuak aldatzea eska daiteke Erregistro Elektronikoaren bidez.


Feminismoa, Elorrioko jaietako ere protagonista - andra.eus\nFeminismoa, Elorrioko jaietako ere protagonista\nAmilena Maslova2 iraila, 20190\nElorrioko mugimendu feministaren kideek txupinazoa bota zuten herenegun Elorrioko jaietako hasieran eta emakume guztiak dibertitzera eta kaleak hartzera gonbidatu zituzten. Giroa animatzeko koreografia aproposa prestatu zuten. Uztailean Zaldibarko andrak ere jaietako protagonistak izan ziren.\nEmakumeok herriko jaiak gozatzen ditugu, dudarik gabe. Baina kalean ez dugu gizonen presentzia bera izaten. Heziketa patriarkalak gainontzekoen zerbitzura egoten agintzen digu eta besteen beharrizanak geureen aurretik jartzen ditugu. Izan ere, lanez eta familiaren zaintzaz gu arduratzen gara batez ere, eta askotan ez dugu aukerarik izaten jaiak lasai gozatzeko. Horretaz gain, sexu erasoak jasaten ditugu jai esparruetan.\nHorretaz jabetuta, Itziar Urizarbarrena eta Haizea Lazkano Elorriko Autodefentsa Feminista taldeko kideek zera aldarrikatu zuten jaien aurkezpenean: “Historian zehar isilarazi diren emakumeen ahotsa izatea nahi dugu, baita gaur egun dauden emakumeena ere. Aldarrikatzen dugu adin, sexu-aukera eta jatorri askotako emakumeen jaiak direla. Uste dugu jai parekideak izan behar direla. Eskubidea dugu etxera seguru joateko”.\n“Garrantzitsua da lanak eta erantzkizunak banatzea”\nEta mezu hori ez ahazteko andra guztiei zuzendutako hainbat aholku jarri dituzte programan. Hain zuzen, emakumeak kaleak pozez eta umorez hartzen gonbidatu dituzte. Horretarako beharrezkoa da adiskideei, lagunei eta familiako kideei gogoratzea “zein garrantzitsua den etxean zein jai-antolaketan lanak eta erantzukizunak banatzea”.\nBestalde, erasoak ez dituztela onartuko ziurtatu dute feministek: “Emakumeok zein gizonok jaiez gozatzeko eskubide berberak ditugula jabetuta edozelako ekitaldietan, espaziotan eta harremanetan ondo tratatuak izatea exijituko dugu”.\nGainera, autodefentsa feministari ekitera dei egiten diete emakumeei. Hauek dira argibideak: “Ikasi eraso sexistak identifikatzen; babestu zeure burua; defendatu norbere eskubideak eta laguntza eskatu arriskuan bazaude; beste batzuekin bazaude, hobeto”. Eta erasoren bat gertatzen bada hainbat telefono eskaintzen dituzte informazioa eskatzeko eta salatzeko: 112 (Sos Deiak, Larrialdiak), 946820218 eta 657792383 (Udaltzaingoa), 688641996 (informazioa eta salaketa)\nAlkate andrearen mezua\nIdoia Buruaga alkate andreak ere berdintasunarekin konpromiso irmoa adierazi du jai-egitarauan: “Oraindik ere, emakume eta gizonen arteko parekidetasuna eta indarkeria matxistaren kontrako mezua aldarrikatu beharra dago. Komentario, txiste, kanta zein jokaera sexistak salatzea denon esku dago. Portaera sexistak ez onartzera eta jaiak libre bizitzera animatzen zaituztet!”.\nEl maquillaje feminista de Macron al G7 <\nEl coro feminista La Kora de Bilbao se abre a nuevas incorporaciones >


Hasiera » Azken albisteak » Airlines » South African Airways-ek behin-behineko exekutibo berria iragarri du\nAfrikako Turismo Patronatua • Airlines • Aireportuko • Abiazio • Nazioarteko Azken Albisteak • Azken Bidaia Albisteak • Negozio Bidaiak • Berriak • Pertsonak • berreraikitzen • Arduraduna • Hegoafrikako Azken Albisteak • Turismo • Garraioa • Bidaia Wire Albisteak • Hainbat Albiste\nSimon Newton-Smith-ek SAA bitarteko zuzendari berria izendatu du: komertziala\nSimon Newton-Smith-ek Virgin Atlantic Airways-ekin eta Qatar Airways-ekin lidergo-postu garrantzitsuak izan ditu.\nSimon Newton-Smith-ek SAA bitarteko zuzendari berria izendatu du: komertziala.\nSimon Newton-Smith SAAko talde exekutiboarekin bat egiten du Johannesburgon.\nSimon Newton-Smith abiazioko profesional ondu bat da.\nSouth African Airways (SAA) pozik agertu da Simon Newton-Smith jauna, hegazkin konpainiako industria beteranoaren azken izendapena SAA bitarteko exekutiboaren karguan: merkataritza.\nSimon South African Airways-eko zuzendaritza talde exekutiboarekin bat egiten du Johannesburgon, Hegoafrikan, nazioarteko hegazkin konpainia zabala duela 2000. urtean SAA-n sartu zen eta Ipar Amerikako salmenten presidenteordea izan zen, non salmentak, merkataritza laguntza, taldea eta prezioak zuzendu zituen. sailak. Virgin Atlantic Airways-ekin zuzendaritza giltzarri bat ere izan zuen presidenteordea, salmentak Ipar Amerikan eta herrialde kudeatzailea Hegoafrikan, eta Qatar Airways Dohan, Merkataritza Estrategiako presidenteorde nagusia.\nHego Afrikako Airways'Thomas Kgokolo behin-behineko zuzendari nagusiak deskribatu du Simon abiazioko profesional on bat, errenta errentagarriak lortzeko eta bezeroari balioa gehitzeko sektore lehiakor, konplexu eta azkar bilakatzen ari den sektorean. Simonek, gainera, nabarmen gehitzen du gure talde exekutibo anitzaren eta esperientzia handiaren indarra. Horiek guztiak prest daude eta SAA aurrera eramateko prest daude. Mundu osoko SAA eta gure bezeroei eta bidaiarien merkataritza bazkideei izugarrizko onura ekarriko dien esperientzia ugari dakar.\n"Pozik nago SAArekin bat egiteagatik Hegoafrikako abiazio historiaren kapitulu berri bat hasten delako. Hau mundu osoko genealogia aberatsa eta inbidiatua duen garraiatzailea da eta talde exekutiboarekin batera etengabe arituko gara bidaiariak ongi etorria emateko, diru sarrerak handitzeko eta irabaziak emateko ahaleginetan ”, dio Newton-Smith jaunak.


San Martin eguna gaur Alkizan | El Diario Vasco\nTolosa GoierriSan Martin eguna gaur Alkizan\nSan Martin eguna gaur Alkizan\nHaur ugarik parte hartu zuten frontoian antolatu ziren herri kirol jokoetan.\nGaztetxoen pilota partidak, lau t'erdiko finala eta bertso afaria izango dira gaur\nNÚÑEZ ALKIZA. Sábado, 11 noviembre 2017, 09:39\nHaurrentzako herri kirol saioarekin hasi ziren atzo arratsaldean San Martin jaiak Alkizan. Haur ugarik parte hartu zuten frontoian antolatu ziren herri kirol jokoetan. Zaku karrera, txapel jaurtiketa, fardo mugitzea, eta abar proba osatu behar izan zituzten haurrek.\nGaur San Martin eguna ospatuko da, 16:00etan gaztetxoen pilota partidak jokatuko dira. Lehenengo partida benjamin mailakoa izango da Alkizako bikotea Amasa-Villabonakoaren aurka. Ondoren, alebin mailan, Alkiza eta Berastegik jokatuko dute elkarren aurka. 18:00etan Herriko 4 1/2ko Txapelketako finala jokatuko da eta 21:00etan bertso afaria egingo da Ostatu jatetxean Anjel Mari Peñagarikano eta Unai Mendizabal bertsolariekin.\nAsteburu honetan ere futbola izango da Harizti Haundin Lau t'erdiko finalera joateko autobusak antolatu ditu Udalak


Intxortako lubakietako bisitariek 1936ko pertsonaiekin egin dute topo, gaur - Debagoiena - Goiena.eus\nIntxortako lubakietako bisitariek 1936ko pertsonaiekin egin dute topo, gaur\nLarraitz Zeberio Lekuona 2016-10-02 15:46\nBisitari taldea, gaur goizean, Salbador ermita pareko erakustaldia ikusten.\nIntxortako erresistentziaren 80. urteurreneko ekitaldien barruan antzeztutako bisita gidatua egin dute, gaur goizean, Elgetan. 40 bat lagunek egin dute bisita eta sorospen gune bat, faxisten aginte-postua, gudarien eta milizianoen defentsa puntuak... ezagutu dituzte.\nHilean bi aldiz egiten dituzte Elgetan bisita gidatuak Intxortako lubakietara. Gaurkoa berezia izan da antzeztua izan delako. Ohiko kontakizunari bizia eman diote gaur hogei bat boluntariok, eta frontea non egon zen kontatzeaz gain nolakoa izan zen ere azaldu dute. Nerea Villa gidariak eman ditu azalpen nagusiak, eta egin du lotura antzeztutako puntu ezberdinen artean.\nBisitariek, esaterako, erizain bat zuten zain herriko plazan. Asentzio ermitan Frankoren aldeko lau soldadu aurkitu dituzte, et Intxortako Atea monumentuaren parean gudarien eta milizianoen lehen defentsa lerroko fusilari taldea. Apur bat gorago, La Belga posizioan, hiru lagun zituzten zain metrailadore eta guzti. Salbador ermitan egin du taldeak azken geldialdia. Bertan, erresistentziako beste bi puntu ikusi dituzte hainbat armamenturekin.\nBisita berezia Intxorta 1937 Kultur Taldeak antolatu du Frentes de Euskadi taldearekin batera eta Elgetako Udalaren laguntzarekin.\nAntzeztutako bisita gidatua, Elgetan (2016)\nLarraitz Zeberio Lekuona 2016 urr 02 Elgeta


Eta denbora badoa - Busturialdeko Hitza : Busturialdeko Hitza\nEta denbora badoa\nDenbora joan badoa, eta, orain, lehen jakin bagenekiena paper bidez esan digute, eta CIAren eskutik, alajaina\nHiru hilabete. Hiru hilabete eta milaka amets. Hiru hilabete eta milaka amets gaizto. Eta denbora badoa. Batzuetan, ematen ez duen arren, denbora joan badoa. Hiru hilabete pasatu dira espainiar estatuan, eta hego Euskal Herrian beraz, alarma estatua abiatu zenetik.\nDenbora badoa, konfinamenduko egun krudelenetan denbora geldi zegoela ematen zuen arren. Inoiz amaituko ez zela egunez egun geldi zegoen denbora amaitezina hainbatentzat.\nBaina joan, badoa. Egunek berdinak ematen duten arren, egunetik egunera gauza berriak gertatzen dira, aldaketa txikiak ematen dira eta geldirik diren egunen atzean, lau horma arteko egun geldoetan.\nBatzuk «lasai, honetatik aterako gara» esanez, giza espeziea arriskuan zegoenik inork sinestu ez duen arren. Eta hiru hilabeteko sermoia amaitu denean, elizan belaunikatuta egon eta gero bezala, Zutik Euskadi esan digute.\nBeste batzuk «lasai, gerra hau irabaziko dugu», birus mikroskopiko baten aurka ejerzitoa eta poliziak mobilizatuz eta hauen ospe beltza txuritu asmoz, inork deklaratu ez duen gerra bat aurrera eramatearen aitzakiz.\nGerra eta joan badoan denbora. Gerra nonork egon badagoela esan behar du, bizi gaituen estatuaren kasuen indar armatuen nagusi gorenak, buru gainean birus bako koroa duen horrek.\nEgunotan paperetan ikusi dugu izendatuta beste gerra batean, orain garbitze lanak egitera deituak izan diren ejerzitu eta polizia, zikina zen gerra batera deituak izan zirela. Eta hori deklaratzearen atzean, orduan ere, indar armatu horien nagusi zen orain bera ere nahikoa zikin ageri den oraingo korodunaren korodun aita zegoela.\nDenbora joan badoa, eta orain, lehen jakin bagenekiena paper bidez esan digute, eta CIAren eskutik, alajaina, ekuazio guztietan Z baldin badago, X ere izaten dela eta izen eta abitzenak dituela.\nBaina denbora badihoa, ematen ez duen arren, lau horma artean ere, eta dagoeneko hiru hilabete elkar ikusi gabe, besarkatu gabe, ferekatu gabe, muxukatu gabe daramatzate muga alde bietako senideak, hau da, EAE eta Nafarroakoak, hiru hilabete hauetan espainiar estatuaz banatu gaituen mugaren bi aldetan daudenak, batzuk oraindik lau horma artean zoritxarrez.